Zümrüd Quluzadə — Vikipediya\n26 sentyabr 2021 (89 yaşında)\nQuluzadə Zümrüd Əliqulu qızı — Azərbaycanın Əməkdar elm xadimi, fəlsəfə elmləri doktoru, filosof, tədqiqatçı alim.\n3 Fəlsəfə sahəsində çalışmaları\nZümrüd Quluzadə 17 mart 1932-ci ildə ziyalı ailəsində anadan olmuşdur. 1939-1949-cu illərdə orta məktəbi fərqlənmə ilə bitirdikdən sonra S.M.Kirov adına Azərbaycan Dövlət Universitetinin tarix fakültəsinin fəlsəfə şöbəsinə qəbul olunmuş, oranı da fərqlənmə ilə bitirmişdir. 1954-cü ildən 1957-ci ilə kimi V.İ.Lenin adına Azərbaycan Pedaqoji İnstitutunun fəlsəfə kafedrasının aspirantı olmuşdur. 1957-ci ildə Azərbaycan Milli Elmlər Akademiyasının Fəlsəfə və Hüquq İnstitutuna gəlmişdir. Hazırda həmin İnstitutun Fəlsəfə və İctimai fikir tarixi şöbəsinin müdiri vəzifəsində çalışmışdır.\nZ.Quluzadə 26 sentyabr 2021-ci ildə səhər saatlarında ürəyində yaranan problemlər səbəbilə vəfat edib. O, Bilgəh qəbiristanlığında atasının yanında torpağa tapşırılıb.\nZümrüd xanımın namizədlik dissertasiyası Antoqonist cəmiyyətdə üstqurumun rolu, doktorluğu isə Azərbaycan məkanında ən böyük fəlsəfi cərəyanlardan birinə - hürufiliyə və Azərbaycanda onun görkəmli nümayəndələrinə həsr olunmuşdur. Onun Hürufilik və onun Azərbaycandakı nümayəndələri kitabı (1970) hürufiliyin tarixi və fəlsəfəsini Təhlil edən yeganə monoqrafik əsər hesab edilə bilər. Sonralar onun bu qəbildən olan tədqiqatları sırasına\nНасими - философ и поет Востока (1973),\nМировоззрение Касими Анвара (1976),\nТеоретические проблемы истории культуры Востока и низамиведение (1987),\nИз истории азербайджанской философии VII-XVI вв. (1992),\nПроблемы физуливедения (2006) kimi əsərlər daxil edildi.\nBundan başqa, Azərbaycan məkanında Qərb - Şərq problemi fəlsəfi aspektdə ilk dəfə Zümrüd Quluzadə tərəfindən Закономерности развития восточной флософии XIII – XVI вв. и проблема Запад – Восток (1984) monoqrafiyasında tədqiq olunmuşdur.\nZümrüd Quluzadə ayrıca monoqrafiyalar yazmaqla yanaşı digər alimlərlə bərabər də əməkdaşlıq edərək ortaya sanballı əsərlərin qoyulmasında əsaslı xidmət göstərmişdir. O, Очерки по истории азербайджанской философии (1966) kitabının redaksiya şurasının üzvü və bəzi hissələrinin , o cümlədən çoxcildli Azərbaycan Fəlsəfə Tarixi (2002) birinci cildinin və ikinci cildinin (2007) məsul redaktoru və bir sıra bölmələrinin, Azərbaycan Ensiklopediyasının (2007) "Fəlsəfə" məqaləsinin müəllifidir.\nZümrüd Quluzadənin elmi fəaliyyətində onun təşəbbüsü və baş redaktorluğu ilə nəşr olunan Şərq fəlsəfəsi problemləri adlı beynəlxalq elmi-nəzəri jurnalın (1996-cı ildən) xüsusi yeri vardır. Azərbaycan və rus dillərində ərəb, fars, türk, ingilis, alman və fransız dillərində geniş xülasələrlə dərc edilən həmin jurnal Azərbaycan mədəniyyət tarixində fəlsəfəyə dair ilk jurnaldır və əhatə etdiyi problemlərə, adına görə müasir dünya mədəniyyətində analoqu yoxdur.\nZümrüd Quluzadə Elmi peşəkar qadınların məşvərət şurasının 2001-ci ildən üzvüdür. 2000-ci ilin qadını fəxri diplomu ilə təltif edilmişdir. 2015-ci ildə Prezident İlham Əliyevin sərəncamı ilə "Şöhrət" ordeni ilə təltif edilmişdir.\nFəlsəfə sahəsində çalışmaları[redaktə | mənbəni redaktə et]\nİslam mədəni bölgəsi fəlsəfəsi\nFəlsəfə tarixi tədqiqat məsələləri\nAntoqonist cəmiyyətdə üstqurumun rolu\nTarix fəlsəfəsi məsələləri\nŞərq - Qərb problemi\nHürufilik və onun Azərbaycandakı nümayəndələri (1970)\nНасими - философ и поет Востока (1973)\nМировоззрение Касими Анвара (1976)\nТеоретические проблемы истории культуры Востока и низамиведение (1987)\nИз истории азербайджанской философии VII-XVI вв. (1992)\nПроблемы физуливедения (2006)\nCənubi Qafqaz regionunda etno-siyasi münaqişələrdə növbəti тəxribat (Kitab) (2009)\n"Mistika və Panteizm" (2009)\nVikimənbədə Kateqoriya:Zümrüd Quluzadə ilə əlaqəli məlumatlar var.\nZümrüd Quluzadə[ölü keçid]\n↑ "Prezident İlham Əliyevin sərəncamları". 2010-03-09 tarixində orijinalından arxivləşdirilib. İstifadə tarixi: 2010-03-07.\n↑ Zümrüd Quluzadə dünyasını dəyişdi\n↑ "Sənətşünaslıq elmləri doktoru Zümrüd Quluzadənin 75 yaşı qeyd olunacaq". 2012-03-21 tarixində orijinalından arxivləşdirilib. İstifadə tarixi: 2010-03-07.\n Arxivləşdirilib 2014-01-08 at the Wayback Machine\nMənbə — "https://az.wikipedia.org/w/index.php?title=Zümrüd_Quluzadə&oldid=6289449"\nBu səhifə sonuncu dəfə 19 yanvar 2022 19:13 tarixində redaktə edilib.


Polad Bülbüloğlu Rusiyada təltif edildi '; // item += '\nPolad Bülbüloğlu Rusiyada təltif edildi\nAzərbaycanın Rusiyadakı səfiri Polad Bülbüloğlu “Rus İfaçılıq Sənəti” Fondunun medalına layiq görülüb.\n“Ölkə.Az” xəbər verir ki, bu barədə Rusiyanın əməkdar artisti, “Rus İfaçılıq Sənəti” İctimai Xeyriyyə Fondunun prezidenti Valeri Vorona açıqlama verib. Onun sözlərinə görə, təşkilatın yaranmasının 25 illiyinə həsr olunmuş yubiley medalı Polad Bülbüloğluna musiqi dünyasına verdiyi böyük töhfələrə görə verilib.\nMükafatlandırma mərasimi P.İ.Çaykovski adına Moskva Dövlət Konservatoriyasında keçirilib. Tədbirdə çıxış edən V.Vorona, P.Bülbüloğlunun Rusiya və dünya incəsənətinə verdiyi əhəmiyyətli töhfələrdən danışıb.\n“Polad Bülbüloğlu dünya musiqisinə böyük töhfələr verib. O, bu medala layiqdir”, - deyə V.Vorona bildirib.\nTədbirdə iştirak edən P.Bülbüloğlu da təşkilat rəhbərinə ona ünvanlanmış xoş sözlərə görə minnətdarlığını bildirib.\n“Mən göstərilən qayğıya görə hamınıza minnətdaram. Məni bu yüksək qiymətə layiq bildiyiniz üçün hamınıza təşəkkür edirəm. Hamınıza yaradıcılıq uğurları arzulayıram”, - deyə P.Bülbüloğlu bildirib.


Müttəhim hakimlə sinif yoldaşı çıxdı - VİDEO\nMüttəhim hakimlə sinif yoldaşı çıxdı - VİDEO 02 Aug, 2016 17:56 Baxış sayı: 3379 ABŞ-da məhkəmədə maraqlı hadisə yaşanıb. Belə ki, müttəhim hakimin sinif yoldaşı çıxıb. Köhnə sinif yoldaşlarının təsadüfən qarşılaşması Mayami şəhərində baş verib. Hakim Mindi Qleyzer qarətçilik və oğurluqda ittiham olunan sinif yoldaşını tanıyıb.\nArtur əlləri ilə başını tutub ağlayarkən, hakim onun məktəb illərində çox yaxşı uşaq olduğunu qeyd edib. Hakim deyib: “O, məktəbdə ən yaxşı uşaq idi. Mən onunla futbol oynayardım. İndi isə görün nə baş verib”.


Mayın 4-də həbsdə olan jurnalist Rauf Mirqədirovun həyat yoldaşı Adilə Babaxanova dindirilib. Dindirmə Azərbaycanın Ankaradakı səfirliyində olub və 5 saat çəkib. Suallar Rauf Mirqədirov haqqında olub.\nDindirmə bu gün də davam edəcək. Dindirməni Bakıdan gələn müstəntiqlər aparıb.\nBu haqda AzadlıqRadiosuna Adilə Babaxanova məlumat verib. Deyib ki, ondan iltizam alındığı üçün ətraflı məlumat verə bilməz. Adilə Babaxanova dünənki dindirmədə vəkilinin olmadığını, bu gün isə vəkillə təmin olunacağını bildirib.\nMayın 4-də yerli məhkəmənin qərarı ilə onların Ankarada yaşadıqları evdə də axtarış aparılıb. Türkiyənin hüquq-mühafizə orqanlarının əməkdaşları axtarışı Azərbaycan hakimiyyətinin sorğusuna uyğun apardıqlarını deyiblər: “Raufun şəxsiyyət vəsiqəsini, bir neçə sənəd, diktafon götürdülər, kompüterlərə baxdılar. Uşağın kompüterini, planşetini də aldılar”.\nAdilə Babaxanova deyib ki, iyunun ortalarını – qızının dərslərinin başa çatmasını gözləyir. Bundan sonra Bakıya gəlməyi düşünür.\nErmənistanın xeyrinə casusluqda ittiham edilən “Zerkalo” qəzetinin şərhçisi Rauf Mirqədirov aprelin 19-da Türkiyədən deportasiya edilib. Onu Bakı hava limanında həbs ediblər.\nSon üç ildə Rauf Mirqədirov ailəsi ilə birlikdə Ankarada yaşayırdı.


Allah nə üçün qullarını bir yaratmadı? » Joy.az - Bizimlə daha rəngarəng\nAllah nə üçün qullarını bir yaratmadı?\n26 Dekabr, 2009\nAllah nə üçün qullarını bir yaratmadı? Kimini kor, kimisini topal olaraq yaratdı?\n1. Allah mülk sahibidir. Mülkündə istədiyi kimi qənaət edər. Kimsə Ona qarışa bilməz və Onun icadına müdaxilə edə bilməz. Sənin bədəninin zərrələrini yaradan, bütün sistemini təşkil edib insani şəxsiyyət bəxş edən Allahdır (c.c). Sən bunları sənə lütf edən Allaha daha əvvəl bir şey verməmisən ki, Onun qarşısında bir haqq iddia ədəbiləsən..\nƏgər sən, sənə verilənlər qarşılığında Allaha bir şey vermiş olsaydın, "Bir göz deyil iki göz ver, bir əl deyil iki əl ver!" kimi iddialarda ol; "Niyə iki dənə deyil bir ayaq verdin?" deyə etiraz etməyə bəlkə haqqın olardı. Halbuki sən Allaha (c.c) bir şey verməmisən ki -Haşa- O'na ədalətsizlik iddiasında ol. Haqsızlıq, ödənməyən bir haqqdan gəlir. Sənin O' na qarşı nə haqqın var ki, yerinə yetirilmədi də sənə qarşı haqsızlıq edildi!..\nAllahı Təala həzrətləri səni yoxluqdan çıxarıb var etmiş: Həm də insan olaraq... Diqqət yetirsənsə, sənin altında bir çox məxluqat var ki, çox yaxşı onlara baxıb nə qədər çox nemətlərə məzhər olduğunu düşünə bilərsən.\n2. Cənabı Allah, bəzən insanın ayağını götürər, onun qarşılığında axirətdə bir çox şey verər. Ayağını götürməklə o kimsəyə aciz bir məxluq olduğunu, zəifliyini, və ehtiyacının nə qədər çox olduğunu hiss etdirər. Ürəyini özünə çevirdib, o insanın duyğularını inkişaf etdirsə, çox az bir şey götürməklə, bir çox şeylər vermiş olar. Demək ki görünüşcə olmasa belə, həqiqətdə bu ona, Allahın lütfünün ifadəsidir. Eynilə şəhid edib cənnəti verməsi kimi... Bir insan, döyüş əsnasında şəhid olar. Bu şəhit olmaqla haşirde qurulacaq böyük məhkəmədə və Allahın hüzurunda, sıddiklerın, salehlərin qibtə edəcəyi bir mövqeyə yüksələr. Onu görən başqaları "Kaş ki Allah bizə də hərb meydanında şahidlik nəsib etsəydi" deyərlər. Bundan ötəri, belə bir insan parça-parça da olsa çox şey itirmiş sayılmaz. Bəlkə götürdüyü şey ona nisbətən çox daha böyükdür.\nÇox nadir olaraq, bəzi kəslər, bu mövzuda küskünlük, inciklik, pessimistlik və alçaq duyğusu ilə sapsalar belə, bir çox kəslərdə bu kimi əskikliklər, daha çox, Allaha yönəlməyə vəsilə olmuşdur. Beləliklə zərərli böcəklər kimi bir qisim kəslərin, bu məsələdəki itkinlərinin yayılmağa çalışılması yerində bir davranış deyil. Bu mövzuda əsas olan, əbədi həyata namizəd olan ruhlarında o aləmə aid arzuları xəbərdar etməkdir. Bu qəzalıda, qəzaların itələməsiylə Haqqa yönəlməsi, başqalarında da ondan ibrət götürərək qanadlanmaları şəklində özünü göstərirsə, məqsədə uyğun və hikmətlidir.\nSəbr etmək böyük bir ərdəmdir\n18 Avqust 2013 00:27\nAllah hemise bize bizden asagida olanlara baxmagi ve ders almagi buyurdu.onlar da bize ibretcun yaradildi.elhemdulillah Rebbime\n27 Dekabr 2009 10:22\nÇÜNKİ BUNDA DA ALLAHIN BİR HİKMƏTİ VAR.\n26 Dekabr 2009 23:54\nSkur ALLAHA bu gunum u4un!!!\n26 Dekabr 2009 23:04\nçox sağ ol Ramin.ALLAH razı olsun.\n26 Dekabr 2009 22:45\n26 Dekabr 2009 22:28\nHerwey onun elindedir ozu nece bilir elede eder...\n26 Dekabr 2009 22:15\nAllah bilen meslehetdi biz sadece bir quluq\n26 Dekabr 2009 21:59\nOxudum çox sağ ol Ramin.ALLAH razı olsun.\n26 Dekabr 2009 21:57\nAğzına salık Ronnie\n26 Dekabr 2009 21:25\nAllah Min Şukur!


Kulis.az İlin hekayəsi müsabiqəsində iştirak edən Malik Atilayın “Ölümü gözləyən küçənin adamları” hekayəsini təqdim edir.\nPayızın sonuncu günləri də ağacdan düşən yarpaq kimi tək-tək azalarkən sərxoş-sərxoş kafelərdən bayıra atılıb bir neçə addımdan sonra yerə yıxılaraq gözlərdən itən adamlar kimi həzin musiqilər küçəyə çıxır, amma şəhərin səs-küyü içində heç 10 metr getmədən yoxa çıxırdı və Bakı üçün dünəndən fərqlənməyən bir günün daha sonuna gəlirdik. Məhəllənin düz ortasında illərdi yaşanan hər şeyə şahid olan çinar ağacının altındakı "besedka"da oturub nərd atırdıq ki, hamının döyüşə gedən qarışqalar kimi harasa qaçdığını gördük.\n– Əslində yaşamağı sevirdim – deyə qışqırdı məhlə uşağım Samir – sevirdim amma uşaq olanda , böyüdüm və gördüm ki, yaşamaq küləyin qoparıb atdığı yarpaqlarını budaqlarına yapışdırmağa çalışmaqdan başqa şey deyil. Elədisə qopan yarpaq torpağa düşməli və qarışmalıdı torpaqla – dedi 5 mərtəbənin sonuncu mərtəbəsində.\nBu əcaib adamın poetik çıxışını nəyə borclu olduğumuzu bilməyən bütün məhəllə adamları Samirin səsinə sarı yol aldıq.\nHəm bir məhlədə böyümüşdük, həm də bir sinifdə oxumuşduq onunla. 1-ci sinifdə "Superman" olub uçmaq və insanları xilas etmək istəyirdi pis adamlardan, 3-də polis olub insanları qorumaq, 5-də vəkil olub ən azından günahsız adamların haqqını onlara vermək arzusunda idi, 7-ci sinifdən rəsm çəkməyə başladı amma. Deyəsən insanların bu həyatda xoşbəxt olmadığını görüb vərəqlər üzərində onlara rəngli dünyalar hədiyyə etmək istəyirdi ya da buna oxşar bir şey demişdi. Sonuncu məşğuliyyəti onu o qədər içinə almışdı ki, 9-cu sinifdən çıxıb özünü qapamışdı evə. Bir də illər sonra əsgərliyə getməyinə 2-3 ay qalmış çıxmışdı adam içinə. O vaxta qədər heç dükana gedən belə görən olmamışdı Samiri. Yaşayarkən ölü kimi unudulmuşdu. Mən bunları düşünərkən yenidən monoloqunun bir hissəsinə yüksək səslə davam etməyə başladı:\n– İnanın, heç birinizi də sevmirəm hətta zəhləm gedir, heç nədən baş açmayan insan sürüsü...\nBu sözdən sonra sanki onun öləcəyinə heyfislənən adamların hamısı fikrini dəyişmiş onun yerə çırpılıb qarpız kimi necə parça-parça olacağını görmək üçün həvəsə gəlmişdilər. Samirin atası düşdü yadıma. Görəsən indi onu belə görsəydi nə deyərdi, nə edərdi...\nSəhv etmirəmsə atası bir dəfə çəkdiyi bütün şəkilləri yandırmış və ona da şəkil çəkməyi qadağan etmişdi. Əslində çəkdiklərindən bir-ikisini görsək belə heç nə başa düşmürdük. Hər dəfəsində insana bənzəyən nəsə gah hardansa yıxılır, gah hardasa boğulur, gah da ovulub tökülmüş kimi elə rəsmdəcə yoxa çıxırdı.\nYenə atasını xatırladım. Cavan yaşda ölmüşdü, onda Samir əsgərlikdə idi, bir günlüyə gəlib getmişdi. Üzünə baxan heç deməzdi ki, atasının yasına gəlib. Sanki , belə də olmalı imiş kimi yanaşırdı hər şeyə. Üzündə xəfif gülüş gəlib-gedəni qarşılayır, yola salırdı havalanmışdı elə bil. Əslində hamı düşünürdü dəli olduğunu. Amma deyəsən Samir özünü hava şarı , atasını isə onu yerə çəkən bir ağırlıq kimi görürdü, onun ölümüylə artıq istədiyi qədər havalana biləcəyini başa düşmüş və bu sərhədsizliyin verdiyi sevinclə hər kəsi gülərək qarşılamağa başlamışdı.\nSonuncu dəfə danışanda artıq şəkil çəkməkdən bezdiyini demişdi. Başqa heç nə demədən qaçaraq uzaqlaşmışdı bizdən.\nİndi isə binanın başında gah qışqırır, gah da susurdu. Bir anlığa diqqətlə aşağı baxdı. Sallağı oturub siqaret yandırdı artıq aşağıda duran hamı heç nə deməyəcəyini düşünürdü. Elə oturduğu kimi də qışqırdı:\n– Ya da yox hamınızı sevirəm. Hamınızı fərqli rəsmlərdə binadan atmışam, suda boğmuşam, damarlarınızı kəsmişəm və zövq almışam ölməyinizdən... İndi isə sıra sizdədir – dedi – sıra sizdədir bu zövqü yaşamaq üçün...\nArtıq yavaş-yavaş sağdan-soldan Samirin monoloquna rəylər gəlməyə başlamışdı. Heç bizim məhəllənin adamı olmayan bir kişi telefonu 5-ci mərtəbəyə zilləyərək "fağır uşağın başına nə gəlib Allah bilir" deyirdi. Üzündəki başa düşülməyən gülüşüylə sanki bir az da sevinirdi gördüklərinə. Hər günü eyni keçən bu adamlar üçün gözlərinin qarşısında birinin intihar etməsi bir neçə günlük həyatının rənglənməsi demək idi hardasa. İndi o kişi çəkdiyi videonu sosial şəbəkələrdə paylaşacaq, dost-tanışına hər şeyi ən incə təfərrüatına qədər danışacaqdı hələ bəxti gətirsə hansısa kanal məhəlləmizə gəlsəydi ağızdolusu yaşananlardan danışar və son zamanlarda intihar edən gənclərdən giley-güzar edib , sonda da ağsaqqalvari bir neçə məsləhət verərdi.\nBinanın sonuncu mərtəbəsindən qanad açmağa hazırlaşan sinif yoldaşımın səsi sərçə yuvasında yem gözləyən körpə quşlar kimi öz aramızda danışan bizlərin səsini kəsmişdi:\n– Nədi? Leşyeyənlər! Gözləyirsiz ki, ölüm sonra hamınız gedib anama təsəlli verəsiz?\nMəhəllənin "qara qutusu" olan Səmayə xala yaylığıyla ağzını tutub bayaqdan dinməz-söyləməz duran Səmədlə danışmağa başladı:\n– Bu uşağın başına hava gəlib. Deyirdim də belə olacaq, bir qarış idi anası öldü , atası da bir-iki il əvvəl. Özü də bütün günü evdən bayıra çıxmadı. Goruna od düşsün atasının gül kimi uşağı incidə-incidə nə günə qoydu.\nAğzında dişi olmayan Səmayə xalanın nə dediyini başa düşmək üçün Səməd bir az ona yaxınlaşdı amma bir faydası olmadı. Heç nə başa düşmür , sual dolu gözlərlə ətrafdakı adamlardan mədət umurdu ki, biri dediklərini tərcümə eləsin. Məhəllənin "qara qutusunun" nə dediyini yaxşı başa düşsəm belə, Səmədə bunları izah edəcək hövsələm olmadığından binanın başındakı Samirin yerdəki nəhəng kölgəsi kimi topalaşan adamlardan bir az uzaqlaşıb, çəkdiyi şəkillərdəki əcaib varlıqlara bənzəyən Samirə baxdım. İndi heç nə demir , elə sadəcə aşağı baxırdı. Yanımda kiminsə siqaret yandırdığını hiss etdim, çevriləndə sinif yoldaşımız Aydını gördüm. Yenə həmişə olduğu kimi hansısa vacib bir iş dalıyca gedirdi, ayaqüstü bir-iki söz soruşub yoluna davam etmək üçün dursa belə, ölümün qarşısıalınmaz ehtirası onu da gedəcəyi yerdən eləmişdi.\n– Samir deyil bu ? – astaca soruşdu.\nBaşımı yellədib, Samir olduğunu təsdiqlədim.\n– Heyif e...\nÖzümdən asılı olmadan Aydına tərəf çevrilib nəyə heyfsləndiyini soruşdum.\n– Baxma da , gic idi, dəli idi nə idisə sinif yoldaşımız olub da.\nÜzündə uşaqlıqdan bəri dəyişməyən o ürəkbulandıran təbəssümü yenə görmüşdüm. İçi mən qarışıq bu qədər insanın kiminsə ölümünü görmək üçün bu cür həvəslə gözlədiyini düşünəndə utanırdım. Amma bizim kimi hər günü bir-birinə bənzəyən adamlar üçün kiminsə ölümü hələ bunun gözümüzün önündə yaşanması əvəzedilməz bir dəyişiklik idi. Deyəsən, içimizdəki qatili qanunlardan qorxub nə qədər gizlətməyə çalışsaq belə ölümün qırmızımtıl rəngi hansı tərəfdə olur olsun boy göstərəndə biz də ona sarı qaçırıq.\nYenə Samirin səsi eşidildi:\n– Nə həvəsli imişsiz , alə... Gəlib dərdimi danışsam bir köpeyoğlu bu qədər dayanmazdı e. - deyib gülməyə başladı, siqaret yandırıb ölümə susamış yerdəki adamlara diqqətlə baxdı - Anam öldü... Heç nə dəyişmədi , elə mənim üçün də dəyişmədi, gündü doğdu, gecədi düşdü. Ölmək ona qaldı. Atam öldü, yenə eynisi. Amma o yaxşı ki, öldü. İndi burda olsaydı üstümə cumub, döyüb-söyüb axırda özü atardı məni burdan.\nYerdən yenə fərqli-fərqli rəylər gəlməyə başladı.\n"Ay oğraş gör atası-anası üçün nələr deyir".\n"Atası gorbagor olsun onun elə, yazıq qızı da öldürdü, uşağı da bu günə qoydu".\n"Əşi bu özünü öldürən zibil deyil, dağılışaq".\n"Bu ya içib ya da çəkib".\nSamirin və yerdəki adamların dediyi sözləri eşidib özü-özümə düşünürəm, 1-ci sinifə başlamağımız yadıma düşür. İsrarla sinifdə hamını Supermen olduğuna inandırmağa çalışan, uçmağı bacardığını deyən uşaq illər sonra uça bildiyini göstərə bilməsə belə uçmağa cəsarətinin olduğunu bütün məhəlləyə, bəlkə də bütün şəhərə hayqıracaqdı. Bir gün dərsdən iki aldığı üçün evə getməyə qorxmuş, məhəlləmizdəki böyük əncir ağacına çıxıb orda gizlənməyə çalışmışdı atasından. Bir neçə saat Samirdən xəbər ala bilməyən Mehriban xala düşmüşdü küçələrin canına ki, "ah-vay aman-zaman bir balam hardadı" onda da bəlkə Samirin itməyindən çox yoldaşı Cəlalın qəzəbindən qorxurdu. Bilirdi ki, gəlib evdə hər ikisini görməyən Cəlal başlarına nə oyun açacaq. Elə həmin gün ağaca çıxandan sonra düşməyə qorxan Samir atasının işdən gəldiyini görüb , onu səslənmişdi köməyə. Atası da eləmə tənbəllik çıxmışdı ağaca , Samiri qucağına alıb düşmüşdü aşağı. Uzaqdan bu səhnəyə baxan atasız bir dostumuz hətta köks ötürüb, incinmişdi atasızlığından. Bir anın içində Cəlal əmi bizim üçün super qəhrəmana çevrilmişdi, düşünmüşdük axı belə atası olan Samir niyə də Supermen olmasın ki ? Bu uşaqca fikirlər Cəlalın Samirin kürəyində şaqqıldatdığı kəmərinin səsi gələnə qədər davam etmiş, hətta atasız dostumuz belə əslində çox da bir şey itirmədiyini düşünməyə başlamışdı.\nBarmaqlarım arasında siqaretim sönmüşdü, hava da get-gedə qaralırdı. Samir oturduğu yerdən ayağa qalxıb , limana çatmaqda olan kapitan kimi bir əlini qaşlarının üstünə qoyub uzaqlara baxmağa başladı. Sonra var gücüylə qışqırdı:\n– Hə, hazırsız ?!\nMirzə Ələkbər Sabir, Əli bəy Hüseynzadə...


Azıx mağarasına həsr olunmuş monoqrafiya çapdan çıxıb - AZƏRTAC – Azərbaycan Dövlət İnformasiya Agentliyi\nAMEA Arxeologiya, Etnoqrafiya və Antropologiya İnstitutu Daş dövrü arxeologiyası şöbəsinin müdiri tarix elmləri doktoru, professor Əsədulla Cəfərovun rəhbərliyi altında M.M.Hüseynov, S.D.Əliyev, A.A.Veliçko, D.V.Hacıyev, Ə.Q.Cəfərov, Ə.V.Məmmədov, M.B.Süleymanov, N.B.Şirinovun müəllifliyi ilə “Azıx mağarası: Azərbaycan ərazisində ən qədim ibtidai insan düşərgəsi” adlı monoqrafiya rus dilində çapdan çıxıb.\nİnstitutdan AZƏRTAC-a bildirilib ki, monoqrafiyada 1960-1986-cı illərdə aparılmış arxeoloji tədqiqatlar zamanı tapılmış maddi-mədəniyyət qalıqları tədqiq olunub, Azıx paleolit düşərgəsindən tapılmış Quruçay, Qədim Aşel, Orta Aşel, Mustye mədəniyyətinə aid daş məmulatının texniki-tipoloji xüsusiyyətləri müəyyən edilib. Eyni zamanda, monoqrafiyada düşərgənin stratiqrafiyası, heyvanat aləmi, bitki örtüyü və digər cəhətlər tədqiq olunub. Maddi-mədəniyyət qalıqlarında arxeologiya, paleontologiya, paleoantropologiya, paleocoğrafiya, paleogeomorfologiya və digər elm sahələrinə aid arxeoloji faktlar var. Məhz buna görə də dünyanın tanınmış arxeoloqları Azıxdan tapılmış maddi-mədəniyyət qalıqlarının tədqiqinə və təbliğinə yüksək qiymət verirlər.\nMonoqrafiya 10 fəsil, nəticə, istifadə olunmuş ədəbiyyat siyahısı, Azərbaycan və ingilis dillərində xülasə, fotoşəkillər və əmək alətlərinin qrafik şəkillərindən ibarətdir. Nəşrdə qazıntıların kompleks şəkildə elmi nəticələri şərh olunub. Kompleks tədqiqatlar zamanı məlum olub ki, Azıx düşərgəsindən tapılmış arxeoloji, paleontoloji, paleocoğrafi, paleogeologiya və digər tapıntılar daş dövrünün ayrı-ayrı arxeoloji mədəniyyətlərini öyrənmək üçün ən zəngin maddi-mədəniyyət əsaslarına malikdir. Azıx düşərgəsinin 14 metrdən artıq çöküntülərində 10 arxeoloji təbəqə qeydə alınaraq tədqiq olunub. Düşərgənin stratiqrafiyasından arxeoloji və fauna qalıqları ilə yanaşı, ocaq qalıqları, ibtidai tikili yeri və digər tapıntılar əldə olunub. I və II təbəqələrdə arxeoloji qazıntılar zamanı eneolit, tunc, antik və orta əsrlərə aid maddi-mədəniyyət qalıqları tapılıb. III təbəqədə Mustye mədəniyyətinə aid maddi-mədəniyyət qalıqları aşkarlanıb. IV təbəqə, qazıntılar zamanı nümunələr tapılmadığı üçün “lal təbəqə” adlanır. V təbəqədə Orta Aşel mədəniyyətinə aid, VI təbəqədə Qədim Aşel, VII-X təbəqələrdə isə Quruçay mədəniyyətinə aid arxeoloji və paleontoloji tapıntılar əldə olunub. Monoqrafiyada ayrı-ayrı arxeoloji mədəniyyətlərin xarakterik xüsusiyyətləri, əmək alətlərinin texniki-tipoloji cəhətləri dünyanın digər abidələri sırasında Azıx düşərgəsinin tutduğu yer və digər xüsusiyyətlər geniş şərh olunub. Düşərgədən tapılmış milyondan artıq heyvan sümükləri əsasında Paleolit dövrünün heyvanat aləmi, eləcə də paleocoğrafiyası kompleks şəkildə tədqiq olunub.\nTədqiqat zamanı məlum olub ki, Qarabağın dağlıq ərazisində ən qədim zamanlarda təbii kars mağaraları əmələ gəlib. Məhz buna görə Azərbaycanın ilk sakinləri hələ 2,5 milyon il əvvəl Qarabağın Quruçay sahillərində və Azıx mağarasında məskunlaşmağa başlamışlar. Ən qədim zamanlardan Qarabağın Quruçay və Köndələnçay vadilərində əlverişli təbii coğrafi şərait mövcud olub. Hələ 2-3 milyon il əvvəl Quruçay vadisində mülayim iqlim şəraitində çoxlu heyvanlar yaşayıb. Eyni zamanda, Quruçay vadisi, Azıx və Tağlar paleolit düşərgələri yerləşən ərazidən ibtidai insanlar əmək alətləri hazırlamaq üçün xammal mənbəyi kimi istifadə ediblər. Quruçay vadisində və həmçinin Tuğ çökəkliyində kvars, kvarsit, bazalt, felzit, yaşma, çaxmaq, dəvəgözü və s. daşları mövcud olub.\nAzıx paleolit düşərgəsinin VII-X təbəqələrində aparılan arxeoloji qazıntılar zamanı 300-dən artıq daş məmulatı və bir neçə ədəd ovlanmış heyvan sümüklərinin qalıqları tapılıb. Ən aşağı təbəqələrin daş məmulatı içərisində kobud əl çapacaqları, kubvari alətlər, kobud qaşovlar və vurma səthi yaxşı saxlanmış qəlpələr də qeydə alınıb. Azıx paleolit düşərgəsində təbəqələrin yerləşmə səviyyəsindən asılı olmayaraq VII-X təbəqələrin daş məmulatı eyni texniki üsulla hazırlanıb. Bu xüsusiyyətlər əmək alətlərinin ümumi görünüşündə ərplə örtülməsindən asılı olmayaraq saxlanılma dərəcəsində, texniki və tipoloji əlamətlərində özünü göstərir. Qədim Azıx düşərgəsinin ulu sakinləri əmək alətlərini hazırlamaq üçün təbii çay daşlarını Quruçaydan toplayıb mağaraya gətiriblər. Eyni zamanda, Azıx düşərgəsinin ibtidai sakinləri Quruçay dərəsində ovçuluq və yığıcılıqla məşğul olublar. Quruçay vadisində ibtidai insanların yaşaması üçün bütün zəruri nemətlər mövcud olub.\nDüşərgədə aparılan elmi tədqiqatlar zamanı müəyyən olunub ki, Quruçay mədəniyyətinin ilkin mərhələsində əmək alətləri olduqca kobud və bəsit hazırlandığı halda, sonrakı inkişaf mərhələlərində isə onların hazırlanma texnikası təkmilləşmiş və yeni-yeni əmək alətləri hazırlanmağa başlanıb.\nAzıx paleolit düşərgəsinin V təbəqəsinin IV layında aparılan arxeoloji tədqiqatlar zamanı daş məmulatı və fauna qalıqları ilə yanaşı, qədim insana məxsus çənənin tapılması mühüm əhəmiyyətə malikdir. Çünki 1968-ci ilə qədər keçmiş SSRİ ərazisində Orta Aşel mədəniyyətinə aid paleoantropoloji tapıntı qeydə alınmamışdı. Azıx düşərgəsinin Orta Aşel mədəniyyətinə aid tapılmış qədim insan çənəsinin iri olması açıq nəzərə çarpır və gövdəsi nisbətən qalındır. Bu baxımdan Azıxdan tapılmış çənə avstrolopitekdən fərqlənir və müəyyən əlamətlərinə görə arxantroplar arasında özünəməxsus yer tutur. Azıx düşərgəsinin Orta Aşel dövrünə aid təbəqəsindən tapılmış çənəyə şərti olaraq azıxantrop, yəni “Azıx adamı” adı verilib. Azıx qədim insan düşərgəsindən tapılmış qədim insan çənəsi spesifik quruluşuna əsasən bir tərəfdən pitekantroplara, xüsusilə Almaniyadan tapılmış Mauer adamının çənəsinə, digər tərəfdən bir çox əlamətlərinə görə Fransanın Kondel-Araqo düşərgəsinin Aşel təbəqəsindən tapılmış preneandertallara daha yaxındır. Azıxdan tapılmış qədim insan çənəsi 30-35 yaşlı qadına məxsusdur.\nKompleks tədqiqatlar zamanı müəyyən olunub ki, Azıx özünün stratiqrafiyası, arxeoloji tapıntıları, fauna qalıqları və paleoantropoloji tapıntılara görə hələlik dünyada yeganə çoxtəbəqəli paleolit düşərgədir.\nAZERTAG.AZ :Azıx mağarasına həsr olunmuş monoqrafiya çapdan çıxıb


Samuxda narkotik satan şəxs yaxalanıb\n23 Mart 2009 13:28 (UTC+04:00)\nAzərbaycan, Gəncə, 23 mart / Trend , V.Məmmədov /\nSamuxda narkotik satan şəxs yaxalanıb.\nSamux polisi tərəfindən martın 19-da keçirilən əməliyyat tədbiri zamanı qanunsuz olaraq narkotik vasitələrin satışı ilə məşğul olan Daşkəsən rayon sakini saxlanılıb. Bu barədə məlumatı Samux rayon rolis şöbəsinin rəis müavini Bahadur Şükürov verib.\nOnun sözlərinə görə, Gəncədə kirayədə qalan Daşkəsən rayon sakini 1977-ci il təvəllüdlü Mobil İsgəndər oğlu Əsgərov Samuxun Sərkar kəndi ərazisində 2 kiloqram 600 qram narkotik vasitə olan marixuananı 3 min ABŞ dollarına satarkən yaxalanıb.\nPolisə verdiyi ifadəsində Əsgərov narkotik vasitəni özü istifadə etməsi məqsədilə çay qırağından topladığını deyib.\nƏvvəllər də Cinayət Məcəlləsinin 221-ci (xuliqanlıq) maddəsilə məhkum olunan Əsgərov təqsirli bilinərsə, onu 5 ildən 12 ilədək müddətə azadlıqdam məhrumetmə cəzası gözləyir. Belə ki, onun barəsində Cinayət Məcəlləsinin 234.4.3 (qanunsuz olaraq külli miqdarda narkotik vasitələrin əldə olunması, saxlanılması və satışı) maddəsilə cinayət işi açılıb.


ABŞ İrana silah satışını sanksiyalarla hədələyir\n2022, 02 İyul, şənbə, Bakı vaxtı 19:24\nTehran, 14 oktyabr, 2020-ci il\n2015-ci il nüvə sazişinə görə, Tehran sazişə əməl edəcəyi halda BMT-nin embarqosu 2020-ci il oktyabrın 18-də bitməliydi\nBirləşmiş Ştatlar İrana adi silahlar satacaq fərd və qurumları sanksiyalarla hədələyib. Bundan bir neçə saat öncə Tehran BMT-nin müvafiq embarqosunun qaldırıldığını açıqlayıb.\n2015-ci il nüvə sazişinə görə, Tehran sazişə əməl edəcəyi halda BMT-nin embarqosu 2020-ci il oktyabrın 18-də bitməliydi.\nAncaq Birləşmiş Ştatlar 2018-ci ilin mayında nüvə sazişindən çıxıb, ötən ay İranın sazişin şərtlərinə əməl etmədiyini deyərək embarqonun təkrar işə salındığını bəyan edib.\nDövlət katibi Mayk Pompeo oktyabrın 18-də bildirib ki, Birləşmiş Ştatlar İrana, yaxud bu ölkədə adi silahların satışı, transferində rolu olan istənilən fərd, yaxud quruma sanksiya tətbiq etməyə hazırdır.\nSözügedən embarqo İranın tank, döyüş təyyarələri, ağır artilleriya almasını əngəlləyirdi.\nİran isə artıq ötən həftədən embarqonun qaldırılmasını bayram edib. Prezident Həsən Ruhani oktyabrın 14-də deyib ki, “on illik ədalətsiz silah sanksiyaları oktyabrın 18-də bitəcək”.\nXarici işlər naziri Məhəmməd Cavad Zərif embarqonun qaldırılmasını beynəlxalq ictimaiyyət üçün “əlamətdar gün” adlandırıb.


ABŞ Qarabağ münaqişəsinin həllində aktiv mövqeyə keçir\nElşən Mustafayev: “Növbəti mərhələdə ABŞ-ın prosesin həllinə yardımlarını artıq görəcəyik” Aydın Ağayev: “Hər kəsə ABŞ-ın gücü, qüdrəti və oradan səsləndirilən bəyanatların təsir qüvvəsi bəllidir”\nABŞ-ın dövlət katibi Con Kerri bildirib ki, Birləşmiş Ştatlar əvvəlki kimi Dağlıq Qarabağ münaqişəsinin nizamlanmasına yardım etməkdə sadiqdir.\nQeyd edək ki, aprelin əvvəlində cəbhədə baş verən proseslərdən sonra münaqişənin nizamlanmasında Rusiyanın daha aktiv olduğu hiss olunur. Belə ki, ən bu istiqamətdə məhz Kreml Minsk qrupunun digər həmsədr ölkələrilə müqayisədə daha aktiv fəaliyyət göstərib. Vaşinqton isə sanki gözləmə mövqeyi tuturdu. Belə bir ərəfdə Kerri ölkəsinin əvvəlkitək Qarabağ konfliktinin həllinə yardım etməyə sadiq olduğunu söyləyib.\nBəs, həm cəbhədə, həm də diplomatik sahədə baş verən son proseslər fonunda ABŞ-ın fəallaşması Qarabağ münaqişəsinə nə vəd edir?\nPolitoloq Elşən Mustafayevin qənaətincə, ABŞ-ın prosesdə fəallaşması münaqişənin həlli prosesində mühüm addım olacaq: "ABŞ Minsk qrupunun həmsədr ölkəsi kimi prosesin gedişində mühüm rol oynayan dövlətlərdən biri olub. ABŞ-ın dünyada çəkisi, söz sahibi olmasını nəzərə alsaq, danışıqlarda Vaşinqtonun iştirakı sözsüz ki, müsbət haldır. Son aprel hadisələrindən sonra ATƏT-in Minsk qrupu faktiki olaraq, üzdə olsa da, danışıqlar prosesində hazırda təşəbbüsün Rusiyanın əlində olduğunu görürük. May ayındakı Vyana görüşü də düşünürəm ki, Rusiyanın təşəbbüsü ilə olan addım idi, baxmayaraq orada həmsədrlərin hamısı iştirak edirdi. Aydındır ki, təşəbbüsün Rusiyanın əlində olması problemin Azərbaycan üçün ədalətli həllinə gətirib çıxarmayacaq.\nO da məlumdur ki, qarşıda iyun görüşü gözlənilir. İyun görüşündən sonra nəticə əldə olunmasa, hesab edirəm danışıqlar prosesi dalana dirənəcək. Növbəti mərhələdə ABŞ-ın prosesin həllinə yardımlarını artıq görəcəyik. Həll prosesinə Rusiya təkbaşına deyil, digər həmsədrlərlə birgə gedəcək. Bu Azərbaycan üçün də yaxşı olar. ABŞ-ın regiondakı marağını nəzərə alsaq, o da burada baş verən proseslərdən kənarda qalmaq və təşəbbüsü Rusiyanın öhdəsinə buraxmaq istəmir. Ona görə də Vaşinqton məsələyə müdaxilə edəcək. Deməzdim ki, Vaşinqtonun prosesə müdaxiləsi problemi həll edəcək, amma hər halda prosesi bir dövlətin monopoliyasından çıxaracaq".\nMilli Məclisin Analitik-informasiya şöbəsinin müdiri Aydın Ağayev bildirdi ki, ABŞ dövlət katibi Kerrinin ölkəsinin əvvəlki kimi Dağlıq Qarabağ münaqişəsinin nizamlanmasına yardım etməkdə sadiq olduğunu deməsində bir yenilik yoxdur: "Bu, dəfələrlə səsləndirilən, ifadə olunan mövqeyin yenisidir. Amma bu yanaşmam qətiyyən həmsədr olaraq ABŞ kimi dövlətin münaqişənin tənzimlənməsində iştirakının vacibliyinin əhəmiyyətini azaltmaq mənasında deyil. Hər kəsə ABŞ-ın gücü, qüdrəti və oradan səsləndirilən bəyanatların təsir qüvvəsi bəllidir. Lakin məsələ konkretləşdirmə tələb edir. Münaqişənin tənzimlənməsinə tərəfdar olduğuna sadiqliyini bildirməsi fikirləri belə münasibətin gerşəkləşməsini göstərən konkret addımlarda ifadə olunmalıdır.\nPrezident İlham Əliyev Vaşinqtonda nüvə sammiti çərçivəsində keçirdiyi görüşlərin çox böyük əhəmiyyəti oldu. Bu görüşlərin yaxşı atmosferdə keçdiyini gördük. Azərbaycanın problemləri o səviyyədə ABŞ rəhbərliyilə müzakirə edildikdən sonra şübhə yoxdur ki, onlar prosesin həlli üçün lazım olan hansı addımların atıla biləcəyini yaxşı bilirlər. Atılmalı əməli addımların birincisi onda olmalıdır ki, Ermənistanın qətiyyən şübhə doğurmayan haqsız tərəf olmasına əsaslanaraq ona təzyiqlər göstərilsin. Bunun əksini görməməliyik. Belə əməli addımlar yoxdursa, deyilən o fikirlər də elə bəyanat kimi qalacaq. Ermənistan Rusiyadan asılı olduğu qədər ABŞ-dan, onun maliyyə dəstəyindən də asılıdır. Bu nöqtələrə münasibəti dəyişməklə İrəvana anlatmalıdırlar ki, ağıllarını başına yığaraq konstruktiv mövqe seçsin. Eləcə də Ermənistana təzyiqlərin olması prosesə müsbət bir atmosfer gətirərdi.\nMünaqişə tarixi və tənzimlənmə prosesinə edilən cəhdlərin təhlili göstərir ki, Ermənistanın kənardan dəstəyi olmasa, bu ölkə dərhal mövqeyini dəyişəcək. Azərbaycan çətin şəraitdə olsa belə, beynəlxalq iqtisadiyyat və təhlükəsizliyə öz töhfəsini daim verib. Əvəzində bircə şeyi tələb edir: mövqeyini düzgün anlasınlar. Həm beynəlxalq hüquq, həm qəbul olunan beynəlxalq sənədlər, həm beynəlxalq təşkilatların qəbul etdiyi sənədlər göstərir ki, Azərbaycanın onlardan işğala son qoyulmasını tələb etməyə tam haqqı var. Bu mənada ABŞ ciddi təsir gücünə malik\ndövlət olaraq konkret işlər görə bilər. Proses Minsk üçlüyü çərçivəsində gedəcəksə, burada mövqelərin düzgün formalaşdırılması, haqq-ədalətin bərpası üçün müvafiq işlərin görülməsi sülh və təhlükəsizlik üzrə ümumi iş naminə yaxşı bir prosesin başlanğıcı ola bilərdi".


Gəncə üsyanı. 1920\nƏli xan Şirvanşir: «Gəncənin böyük məscidinin divarı yanında oturmuşam. Şorba kasası qabağımdadır və əzalarından yorğunluq yağan əsgərlər həyətdə uzanıb. Çay tərəfdən pulemyotların şaqqıltısı gəlir. Onların acıqlı ulartısı məscidin həyətinə dolur və Azərbaycan Cümhuriyyətinin ömrünə cəmi bir neçə gün qalıb...». Qurban Səid: «Əli və Nino».\nOrdu bu səbəbdən cümhuriyyəti qoruya bilmədi\nİllərdir AzadlıqRadiosu 1920-ci il Gəncə üsyanı barədə veriliş hazırlarkən və yazarkən o dövrün şahidlərinə üz tutur. Bu dəfə də ənənə davam edir, amma əmin olursan ki, bu olay barədə ən doğru-dolğun-dəqiq bilgini Gəncə üsyanının rəhbərlərindən biri - polkovnik Cahangir bəy Kazımbəyli verib. Bolşevik işğalından sonra mühacirət həyatı yaşamağa məcbur qalan Cahangir bəy üsyan haqqında xatirələrini ilk adı «Qurtuluş» olan AzadlıqRadiosunun efirində səsləndirib. Səs yazısı 1953-cü il mayın 27-də - Azərbaycan Cümhuriyyəti qurulmasının 35 illiyində «Radio Osvobojdeniye»də (AzadlıqRadiosunun arxivində saxlanan çıxışın tərcüməsi bizimdir-red.) efirə gedib.\n«Bu rüsvayçı zülmdən qurtulmaq üçün...»\nGəncə. 1920-ci ilin mayı. Maraqlıdır ki, Cahangir bəy çıxışında təkcə Gəncə üsyanının təfərrüatını yazmır. Həm də Vətənə, millətə olan hissini-həyəcanını sərgiləyir: «Doğrudanmı bizlər – azərbaycanlılar, belə asanlıqla, heç bir dirənişsiz və etirazsız öz zəngin və çiçəklənən ölkəmizi bolşevik vəhşilərinə buraxacaq və onların düşməninə çevriləcəkdik?.. Doğrudanmı bu rüsvayçı zülmdən qurtulmaq üçün əlimizi ağdan-qaraya vurmayacağıq?.. Hanı bizim mənliyimiz?.. Hanı bizim şərəfimiz?..».\nCahangir bəy miqyasına və verilən qurbanların sayına görə Gəncə üsyanını Azərbaycanın ən böyük üsyanlarından sayır və bu üsyanın daim öz şərəfi, azadlığı, müstəqilliyi uğrunda çarpışan Azərbaycan xalqının xarakterindən qaynaqlandığını düşünür: «Azərbaycanlılar bircə aydan sonra anladılar ki, «Çar zülmündən qurtulan bütün xalqların bərabərliyi və müstəqilliyi» haqqında şüarlar səsləndirən bolşeviklər, əslində, Azərbaycan xalqının da, onun müstəqilliyinin də ən pis və ən kinli düşmənləridir. 1920-ci ilin mayında elə bir hərbi-siyasi durum vardı ki, bolşeviklərə qarşı uğurlu mübarizə və hətta bütün Azərbaycanın onlardan təmizlənməsi hələ tamamilə mümkün idi».\nÇingiz İldırımın telefon zəngi\nKazımbəyli maraqlı bir fakt açıqlayır. Sən demə, işğaldan həmən sonra bolşevik hərbi komissar Çingiz İldırım zəng edərək onu Gürcüstan cəbhəsinin komandanı təyin etmək istəyib. Ancaq bolşeviklərin Azərbaycan əhalisiylə düşmən davranışları barədə məlumat alan polkovnik komandanlıqdan əl çəkib: «Ölkədə terror tüğyan edir, ictimai və siyasi xadimlər tutulub güllələnir, axtarışlar aparılır, əhalinin mülkiyyəti müsadirə edilir, müqəddəs yerlər və milli duyğular aşağılanırdı. Bütün bunlar adi hala çevrilmişdi. Əhali mənəvi və siyasi baxımdan çökmüş, vəziyyət çıxılmaz olmuşdu».\nBolşeviklərin yaratdığı «Şəriət Alayı»\nArtıq 3-cü Gəncə piyada alayına komandanlıq edən Kazımbəyli şəhərin mayın birinci yarısındakı durumunu belə anladır: «Şəhərdə yenə də gərgin vəziyyət vardı. Heç kimin sabahkı günə inamı yox idi. Bolşeviklər «Şəriət Alayı» formalaşdırmışdılar. Onun da başına heç bir hazırlığı və təhsili olmayan Zülfüqar adlı birisi qoyulmuşdu. Bu alay cürbəcür avantüristlərdən – başıpozuqlardan toplanmışdı və «Şəriət» kimi xalis müsəlman adı daşısa da, bolşeviklərin müsəlmanlar arasında qızışdırıcı işlər görməsinə hesablanmışdı. Elə də oldu. Alayımdakı əsgərlər bundan qəzəblənmişdilər. Onları sakitləşdirincə çox əmək sərf etdim».\n«Bakiya getsəm, göz qırpmadan güllələyəcəkdilər»\nCahangir bəy daha bir fakt açıqlayır. Sən demə, üsyan ərəfəsində onu Gəncədən uzaqlaşdırmaq istəyiblər: «3-cü Gəncə piyada alayının da tərkibində olduğu 1-ci Azərbaycan diviziyasının rəisi general Cavad bəy Şıxlinski (Əliağa Şıxlinskinin qardaşı oğlu-red.) vəzifəsindən çıxarıldı və onun yerinə Şepelev təyin edildi. O, tüfəng, patron, araba və s.-in mənim alayımdan digər alaylara göndərilməsini əmr edərək, var gücü ilə alayın mənəvi və döyüş ruhunu zəiflətməyə çalışırdı. Gəncə alayına bir yığın siyasi komissar ştatı ayırmışdılar. Onlar zabit və kiçik zabitlərə göz verib-işıq vermirdilər. Diviziya komandiri məni Gəncədən Bakıya yollamaq üçün dəridən-qabıqdan çıxırdı. Bakıya getsəm, göz qırpmadan güllələyəcəkdilər. Müxtəlif bəhanələrlə Gəncədə qala bildiyimdən, onun niyyəti baş tutmadı».\nÜsyana hazırlıq. Cahangir bəyin ağlına gələnlər\nCahangir bəy üsyanöncəsi Gəncədə hər an sakinlərlə bolşeviklər arasında toqquşma çıxa biləcəyini bildirir: «1920-ci il may ayının birinci yarısında Gəncədə durum o dərəcədə kəskinləşmişdi ki, hər an sakinlərlə bolşeviklər arasında toqquşma çıxa bilərdi.. Bir yandan Gürcüstan cəbhəsi, o biri yandan da arxada hər an silaha sarılmağa hazır olan düşmən əhali. Bu vəziyyətdə bolşeviklərə fəal dirənmək, Gürcüstan ordusu ilə bağlantı qurmaq, Gəncədə olan qırmızı diviziyanı tərksilah etmək və Qarabağdakı qoşunlarla birləşərək, Gürcüstan ordusuyla birgə əməliyyatlara başlayıb ölkəni bolşeviklərdən təmizləmək və əvvəlki durumu bərpa etmək ağlıma gəldi. 11-ci sovet ordusu hissələrinin pis silahlandığını, geyim yetərsizliyini və yeni qüvvələr cəlb edilməsinin fövqəladə çətinliyini gözə alsaq, bu planı gerçəkləşdirmək tamamilə mümkün görünürdü. Bircə faktı da göstərmək yetər ki, qırmızı ordu hissələrinin zəruri silah-sursatı yox idi və qırmızı komandanlıq bu çatışmazlığı, tələm-tələsik, Azərbaycan ordusunun ehtiyatları hesabına aradan qaldırmağa çalışırdı».\nÜsyan günü - 24 may!\nPolkovnik üsyana başlamaq üçün uyğun gün təyin edir- 24 may: «Mayın 24-nün bir başqa gözəlliyi vardı. İstər-istəməz, 1919-cu il - sevinclə çırpınan ürəyi ilə bütün xalqın 28 mayı – müstəqilliyinin 1-ci ildönümünü təntənəli şəkildə bayram etməyə hazırlaşdığı günlər yada düşürdü. Özündən asılı olmayaraq, Azərbaycan qoşunlarının parlaq paradını, ümumxalq şənliklərini və ölkə boyunca törənləri xatırlayırdın. İndi içində olduğun dəhşətə inanmaq istəmirdim».\nKazımbəyli Gəncənin Bağmanlar səmtində həmfikirləri ilə hazırlıqlara başlayır, Gürcüstana, Şəkiyə, Qarabağa gərək olunca onlara dəstək vermək tapşırığıyla adamlar göndərir, həm də Gəncədə döyüş planları qurur: «İşarə verilincə, hər dəstə öz sahəsində irəliləyərək, Bağmanlar tərəfdən hücum başlatmalı və Gəncəçayı keçərək, ermənilər yaşayan hissədə yerləşən qırmızı ordu bölüyünü hədəf seçməliydi. Hücum zamanı alaydakı qərargahla əlaqə saxlanmalı və daha sonra şəraitə və verilən təlimata uyğun davranılmalıydı. Qərara gəlindi ki, partizanların köməyindən yararlanan bir tabor qırmızı diviziyanın yerləşdiyi ərazini mühasirəyə alacaq və qəfil, həm də qətiyyətli zərbəylə onları təslim olmağa vadar edəcək O biri tabor «Şəriət Alayı»nı silahsızlandırmalı, şəhərin ən önəmli məntəqələrini – poçt, teleqraf, hərbi anbar və s.-i ələ keçirməliydi».\n«Düz saat 8-də...»\nKazımbəyli ilk atəş səslərinin başlanmasından belə söz açır: «Düz axşam saat 8-də öhdələrinə düşən yerlərdəki komissarları həbs edən və tam döyüş gücüylə hücuma keçən taborlar sürətli həmləylə öncədən müəyyənləşdirilən yerləri tutdular və öz tapşırıqlarını gerçəkləşdirməyə başladılar. İlk atəş səslərini eşidincə, əlinə nəgəldi silahlanan az qala bütün kişi əhali küçələrə axışdı. Onların bir qismi qırmızı ordu hissələriylə - diviziyayla döyüşə girən alayın köməyinə tələsdi, bir qismi də kiçik hissələri və bu hissələrin komanda heyətini tərksilah etdi».\n«Qırmızı diviziya və «Şəriət Alayı» tərksilah olundu»\nMayın 24-dən 25-nə keçən gecə şəhər üsyançıların əlinə keçir: «Artıq axşam saat 11-də , demək olar, tam komanda heyəti və artilleriyasıyla birgə bütün qırmızı diviziya və «Şəriət Alayı» tərksilah olunmuş və şəhər həbsxanasına salınmışdı. Beləcə, mayın 24-dən 25-ə keçən gecə şəhər üsyançıların əlinə keçdi. Əməliyyatların birinci mərhələsi parlaq şəkildə gerçəkləşdirildi. İkinci mərhələdə tədricən yerli milli hakimiyyət, bolşeviklərlə savaşan Gürcüstan ordusuyla bağlantılar bərpa və təşkil edilməli, partizan dəstələri yaradılmalı, şəhərin müdafiəsi qurulmalıydı».\nGəncədə coşqu: «Yaşasın!»\nİki il öncə Nuru paşa əsgərlərinə qucaq açan Gəncədə yenə böyük bir coşqu varmış: «Mayın 25-də səhər saat 6-da daha sonrakı əməliyyat və birgə fəaliyyət planını müəyyənləşdirmək üçün şəhərdə olan 1-ci Azərbaycan diviziyasının rəisi general Cavad bəy Şıxlinskini, Azərbaycan ordusunun baş intendantı general Məhəmməd Mirzə Qacarı və süvari diviziyasının rəisi general Teymur bəy Novruzovu müşavirəyə çağırdım. İlk iki general onların ardınca yollanmış alay yavərinin müşayiətiylə gəldi. General Novruzov evdə olmayıbmış. Küçələrə axışmış əhalinin sevinc və şadyanalığını ayrıca söyləməyə dəyər. Onlar alay qərargahına gələn hər iki generalı «yaşasın» nidalarıyla qarşıladılar və qərargaha əllərində apardılar. Küçələrdən sevinc çığırtıları kəsilmək bilmirdi və yalnız dağılışmaq barədə israrlı xahişlərimdən sonra camaat sakitləşdi».\n«Düşmən ağır itki verdi»\nHəmin müşavirədə general Məhəmməd Mirzə Qacar yerli hakimiyyətin ümumi rəhbəri və təşkilatçısı seçilir. General Şıxlinski bolşeviklərdən alınan artilleriyanı, həm də onların korladığı Azərbaycan toplarını yığıb qurmalı, Cahangir bəy öz alayının əməliyyatlarına və partizan dəstələrinə başçılıq etməliymiş. Mayın 25 və 26-da aramsız hazırlıqlar başlayır, nisbətən təhlükəli istiqamətlərə kəşfiyyatçılar göndərilir və şəhərin güvənliyini təmin etməkdən ötrü hər cür ölçü götürülür: «Mayın 25-də səhər saat 10 radələrində alayın qərargahına Yelendorf icması (indiki Göygöl qəsəbəsindən –red.) səmtindən bolşeviklərin hücuma başlaması barədə məlumat çatdırıldı. Alayın həmin istiqamətdə olan 1-ci taboru və gücləndirilmiş 1-ci topçu taboru hücumu dayandıraraq, daha sonra əks hücuma keçdilər və düşməni ağır itki verməyə məcbur etdilər».\nDaha bir ağır zərbə\nElə bu arada alayın qərargahına məlumat gəlir ki, Şamxor (Şəmkir - red.) tərəfdən şəhərə doğru döyüşə hazır vəziyyətdə hərəkət edən xeyli piyada hissələri gözə dəyir: «Gəncənin şimal-qərbindən yarım verst-bir verst uzaqlıqdakı təpələrdə mövqelərini möhkəmlətmiş 2-ci tabor iki pulemyot bölüyü ilə yaxınlaşan düşmən səflərini pulemyot atəşiylə qarşılayaraq ona ağır zərbə vurdu və başıpozuq şəkildə geri çəkilməyə məcbur etdi. Axşam saat 5 radələrində düşmən şəhərə və 2-ci taborun mövqelərinə top mərmiləri yağdırmağa başladı. Bizim artilleriya dəqiq cavab atəşiylə bolşevik toplarını susdurdu. Axşam təxminən saat 7-də döyüşlər hər yanda səngidi».\nGünün ən pis xəbəri\nCahangir bəy uğurlu əməliyyatlardan sonra başına gələn bu xəbəri də çatdırır: «Elə həmin gün general Məhəmməd Mirzə xəstələndi. Mayın 27-də, dan ağararkən, bolşeviklər təkrar hücum başlatsalar da, döyüş meydanında çox sayda ölü və yaralı buraxaraq yenə geri çəkilməyə məcbur qaldılar. O gün üsyançılar gün boyunca bolşeviklərin 7 qızğın həmləsini dəf etdilər. Sübh tezdən, az qala bir gün sürən çox şiddətli top atəşi başlandı».\nKazımbəyli ürək ağrısıyla gözlənilən köməyin gəlmədiyini bildirir: «İstər Gürcüstandan, istərsə Qarabağ dəstəsindən gözlənilən kömək gəlməmişdi. Bolşeviklərin fəallığı getdikcə güclənir, üsyançıların durumu gündən-günə pisləşirdi. Hər nə bahasına olur-olsun, üsyançıları ruhlandırmaq, gələcək mübarizə və qurbanlara həvəsləndirmək gərək idi. Bu məqsədlə əhali və əsgərlərə uyğun müraciət hazırlayıb çap etdirdim və gecə-gündüz bilmədən, at belində ən təhlükəli mövqeləri dolaşdım».\nDöyüş bölgəsində 28 May\nCahangir bəy mayın 28-i Cümhuriyyət günündə laləli Gəncəni belə təsvir edir: «Ağlagəlməz dərəcədə gözəl bir 28 may gəlmişdi.. Elə bil, ana təbiət də bu gündən dolayı sevinir və bərabər olmayan döyüşdə əldən düşən üsyançı xalqa təskinlik verirdi. Dan yeri ağarandan bəri ayrı-ayrı cəbhələrdə top, pulemyot və tüfəng atəşləri eşidilirdi. Zaman-zaman orada-burada mərmilər partlayırdı».\n«28 may - möhtəşəm qurbanlar günü»\nAzərbaycanın istiqlal günü münasibətilə Dairə Məhkəməsinin binasında axşam saat 8-də Şeyxülislam başda olmaqla ən hörmətli şəxslər toplaşırlar. Hamı sonacan mübarizəyə səsləyir: «Qoy yenilək, amma düşmən yüzlərcə, minlərcə ölümüzün üstündən keçərək qələbə çalsın. Qoy 28 may günü vətən uğrunda canından keçən möhtəşəm qurbanlar günü kimi tariximizə yazılsın. Qoy 28 mayda düşmən qəddar və amansız dirənişlə, dişə-diş, qana-qan mübarizəylə üzləşsin. Qoy 28 may günü layiqli dirəniş möhtəşəm ruhumuzun , mənəvi qələbəmizin rəmzinə çevrilsin!..».\nSəhər saat 10 radələrində alay qərargahına 2-ci taborun komandirindən xəbər çatdırılır ki, şəhərin 6-7 verst şimalından, yəni Şəmkir istiqamətindən Gəncəyə doğru irəliləyən xeyli sayda süvari dəstəsi qeydə alınıb: «Mən 2-ci taborun mövqeyinə getdim və tabor komandiri kapitan Mirizadə ilə birgə qarşıdakı döyüş meydanında düşmənin mövqeləri ilə şəxsən tanış olub, bizim topların hədəfindəki süvari qruplaşmalarını görüb-dəqiqləşdirdim».\n«Vaşaqsayağı yorğa yerişlə... Atəş!»\nSonrakı müşahidələr bu qruplaşmaların yer dəyişərək hücuma hazırlaşdıqlarını üzə çıxarır: «Mən dərhal əmr verdim ki, atəşi kəsib, mövqelərdə tam sakitliyi gözləsinlər və əldə olan pulemyotların hamısını bu məntəqədə cəmləşdirərək düşməni atəş tufanına tutmağa hazırlaşsınlar. Doğrudan da səhər saat 11 radələrində, sanki vaşaqsayağı yorğa yerişlə, hərəsində təxminən 2 eskadron olan 4 süvari qolunun mövqeyimizə doğru hərəkətləndiyi açıq görünürdü. Mən, müavinim polkovnik Qauzen və kapitan Mirizadə bölük və taborlar arasında atəş vasitələrini bölüşdürdük. Hamı atəşin açılacağı anı gözlədi. Həyəcanlandıqları da görünürdü. Süvari qolları get-gedə yaxınlaşırdı. Budur, 800 metr aralıqdadırlar... artıq 700 metr qaldı... İndi 600 metr oldu... Atəş! Bu atəşin əks-sədası bütün mövqeyə yayıldı».\nBu atəşlə süvarilər tam darmadağın edilir: «6 topdan, 22 pulemyotdan, nişançı və partizanlardan ibarət tabordan hücuma keçən süvarilərə açılan çox şiddətli cinah atəşi onları elə bir günə qoydu ki, buna tam darmadağın edilmək demək olardı. Mövqelərimizin önündəki sahə büsbütün ölü və yaralılarla örtülmüşdü. Sağ qalan tək-tək süvarilər geri dönür və atəş altında haragəldi dağılışırdılar. Gündüz saat 12 civarında süvarilərin – sonradan dəqiqləşdirildiyi kimi, süvari diviziyasının hücumu boşa çıxmış və itkilərin sayı nəzərə alınsa, əslində, məhv edilmişdi».\nQırmızı Ordu - 1920\nDaha bir hücum - Yelendorfdan\nGünorta bolşeviklərin Yelendorf səmtindən hücuma keçdikləri xəbəri gəlir: «1-ci pulemyot bölüyü Gəncənin ermənilər yaşayan hissəsində olan taboru və partizanları gücləndirmək üçün ayrıldı. Həmin tabor və partizanlar birgə dirənişlə bolşeviklərin o istiqamətdəki həmlələrini dəf edir, onları çox ağır itkiyə uğradırdı».\nSaat 4. Gəncə atəşə tutulur\n«Gündüz saat 4 radələrində bolşeviklər aciz bir qəzəblə şəhəri ağır və yüngül silahlardan atəşə tutmağa başladılar. Biz o atəşlərə cavab verir, amma getdikcə tükənən mərmilərimizə də qənaət etməyə çalışırdıq. Təxminən axşam saat 8-də, az-çox, sakitlik çökdü. Usanıb-yorulan, əldən düşən döyüşçülər bir az nəfəs dərməyə və özlərinə gəlməyə macal tapdılar. Günboyu qızışdırıcı fəaliyyətinə, telefon məftillərini korladığına və təbliğat vərəqləri yaydığına görə həbsə atılmış bir neçə nəfər güllənəndi. Qanlı və qızmar 28 may günü belə keçdi».\n«Gəncə qədim ənənəsinə sadiq qaldı»\nPolkovnik həmin 28 may -İstiqlal Gününü bütün üsyan boyunca ən ağır gün sayır: «Gəncə qədim ənənəsinə sadiq qaldı və göstərdi ki, müstəqillik və azadlığın keşiyində həm möhkəm, həm də dönmədən dayanır. Şəhərin çevrəsinə səpələnmiş çoxsaylı düşmən cəsədi və igid müdafiəçilərin sel kimi axan qanı, mübarizə necə bitsə də, Gəncənin mənəvi qələbə rəmzi sayılacaqdı!..».\nKömək yox, mərmilər tükənir\nKazımbəyli bütün bu müddətdə nə Gürcüstan cəbhəsindən, nə də Azərbaycan qoşunlarından soraq gəldiyini bildirir: «Güllə və mərmilər get-gedə lap tükənirdi. Gün keçdikcə bolşeviklər daha da canlanırdılar. Ardı-arası kəsilmədən onlara kömək üçün yeni qüvvələr gətirilirdi. Üsyançılar çoxsaylı hücumları dəf etsələr də, açıq-aydın görünürdü ki, bolşeviklər yenə yeni qüvvələrlə hücuma keçəcəklər. Bir yerdən yardımımıza çatmasalar, çox dirənməyə daha gücümüz yetməyəcəkdi».\n29 may. «Kapitan Mirizadə həlak oldu»\nGəncə mayın 29-da şiddətli top atəşinə oyanır: «Mayın 29-da, dan yeri ağaranda, şəhər çox şiddətli top atəşinə tutuldu. Səhər saat 8 radələrində Yelendorf icması səmtindəki 1-ci taborun mövqelərinə güclü hücuma keçdilər. Topçuların, iki pulemyot bölüyünün və partizan dəstələrinin birgə səyləriylə həmin tabor günboyu düşmənin amansız həmlələrinin qarşısını aldı. Bu döyüşlərdə taborun komandiri kapitan Mirizadə qəhrəmanlıqla həlak oldu».\n«Tək məqsədim düşməni daha çox itkiyə uğratmaq»\nNə qədər ağır olsa da, Kazımbəyli indən belə hədəfinin qələbə olmadığını etiraf edir: «Gəncə həndəvərlərində cəmləşdirilən və daim yeni qüvvələrlə möhkəmləndirilən 11-ci ordunu darmadağın etmək daha boş xəyal sayılardı. Tək məqsədim – düşməni daha çox itkiyə uğratmaq və bundan ötrü nəfəsimiz kəsilməyincə döyüşmək idi».\n30-31 may, 1 iyun. Döyüşə qadınlar gedir!..\nKazımbəyli daha bir maraqlı fakt açıqlayır: «Mayın 30-31-də və iyunun 1-də qəhrəman müdafiəçilər hər gün bir neçə dəfə qırmızıların hücumunu dəf edərək, onları geri oturdur və çox böyük itkilərə uğradırdı. Həmin günlər lap ağır keçdi. Mövqelərdə silahlı qadınların görünməsi və onların heydən düşüb üzülmüş döyüşçüləri ruhlandıraraq mübarizəni davam etdirməyə çağırması insanı titrədir və unudulmaz təəssürat oyadırdı».\n3 iyun. Günorta. Şəhər mərmi yağışında\nHəmin gün üsyançılar geri çəkilmək məcburiyyətində qalırlar, amma: «İyunun 3-də, dan ağaran kimi, bolşeviklər hər cür çaplı toplardan şəhərə mərmi yağdırmağa başladılar. Təxminən gündüz saat 12-də vəziyyətimiz lap dözülməz oldu. Geri çəkilmək lazım idi. Amma bundan ötrü düşmənin mühasirəsini yarmalıydın».\n4 iyun. Mühasirə yarılır. Əhali şəhəri tərk edir\nMühasirə yarılır: «İyunun 4-də, dan doğarkən, yarımçıq taborla özümüzü toplayıb hücuma keçdik və mühasirəni yardıq. Tabor irəliləyərək şəhərin şimal-qərbindəki yüksəkliyə çatdı və orada möhkəmlənib düşmənin cinahlarını atəşə tutdu. Mühasirənin yarıldığı istiqamətdə bir neçə saat boyunca şəhəri tərk edən əhalinin gediş-gəlişi kəsilmədi».\n4 və 5 iyun. Sağ qalanlar sərbəst buraxılır...\n«İyunun 4-dən 5-ə keçən gecə 3-cü Gəncə alayından və yurdsevərlərdən sağ qalanları sərbəst buraxdım».\n«Qurbanlar gələcək Azərbaycanın sementi və təməlidir»\nKazımbəyli çıxışının sonunda deyir: «Beləcə, Azərbaycan xalqının silahlı üsyanı başa çatdı. Azərbaycan milli qoşunlarının və əhalinin apardığı qəhrəmanca mübarizə və axıtdığı qan, öz canlarını belə Vətənə əsirgəməmələri Azərbaycan xalqının əzəmətli ruhunu üzə çıxardı. Tarix bu qurbanları unutmayacaq. Onlar gələcək milli AZƏRBAYCANIN sementi və təməlidir».\n«Daşa bağlanıb Xəzər dənizinin dərinliklərinə atılan cəsədlər»\n«Əli və Nino» romanından: «Səhər açılırdı və şəhər silah anbarını xatırladırdı. Kəndlilər hər yandan axışıb gəlir və gizli saxladıqları pulemyot və sursatı özləri ilə gətirirdi. Çayın o biri sahilində, erməni məhəlləsində tək-tük atəş açılırdı. O üz, demək olar, Rusiya idi. Qırmızıların süvari qoşunu axıb ölkəyə yayılmışdı...Rus batalyonları Gəncəyə doğru yürüş edirdi və şəhər Bakıdan gələn qaçqınlarla dolmuşdu. Onlar güllələnmiş nazirlərdən, həbs olunmuş millət vəkillərindən və daşa bağlanıb Xəzər dənizinin dərinliklərinə atılan cəsədlərdən danışırdı...».\n25-ci yazı-«Gəncə üsyanı-2» şənbə günü mayın 12-də AzadlıqRadiosunun saytında.


Sadəcə bazar ertəsini sevmədiyi üçün silaha əl atdı - FOTO\n27 İyul 2016 06:23\n29 yanvar, 1979-cu ildə Amerika dəhşətli bir xəbərlə səhəri açmışdı. Belə ki, Brenda adlı 16 yaşlı yeniyetmə məktəblə üzbəüz olan evlərinin pəncərəsindən avtomatla atəş açaraq, 2 nəfəri öldürmüş, 9 nəfəri isə yaralamışdı.\nYaralananlardan 8-i uşaq, 1-i isə polis əməkdaşı idi. Həlak olan 2 nəfər isə uşaqları xilas etməyə çalışan böyüklər idi. Daha sonra Brenda özünü evə qapayır və düz 7 saat orada qalır, lakin nəticədə təslim olmaq məcburiyyətində qalır.\nO bazar ertəsini sevmirdi..\nHadisənin yeniyetmənin törətməsindən əlavə digər çox təəccüblü təfərrüatları da mövcuddur. Brendadan bu dəhşətli aktı niyə etdiyini soruşdurda, o çox soyuqqanlı şəkildə cavab verir: "Mən sadəcə olaraq atəş etməyə başladım, bu qədər. Bunu elə-belə - gülmək üçün elədim. Sadəcə olaraq, bazar ertəsini heç sevmirəm. Belə etməklə, heç olmasa bir az əyləncəli oldu. Bazar ertəsini heç kim sevmir."\nYaşının az olması cəzasına təsir etmədi\nMəhkəmədə uzun müddət davam edən danışıqlardan sonra Brendanın yaşının az olmasına baxmayaraq, yetişkinlər kimi mühakimə olunması qərarı verildi. O, iki nəfərin ölümündə və silahlı hücüm törətməkdə günahkar bilinərək, ömürlük həbs cəzasına məhkum edildi. Sadəcə bir haqqı var idi - 25 ildən sonra əfv üçün müraciət etmək. Artıq 4 dəfə onun bu əfv ərizəsinə rədd cavabı verilib və növbəti müraciətini ancaq 2019-cu ildə edə biləcək.\nBu hadisə haqqında çox danışdılar\nBu dəhşətli hadisədən bir müddət keçdikdən sonra, soyuqqanlı qatilin sözləri populyarlıq qazanmağa başladı.\nMən bazar ertəsini sevmirəm - I Don’t Like Mondays. İrland musiqi qrupu The Boomtown Rats "I Don’t Like Mondays" adlı mahnısını da bu hadisədən təsirlənərək bəstələyib.


"Petkim" gəlirliyini 21% artırıb » Index.az İqtisadiyyat və Biznes xəbərləri Index.az İqtisadiyyat və Biznes xəbərləri\n"Petkim" gəlirliyini 21% artırıb\nPandemiya dövründə Türkiyədə ehtiyac duyulan məhsulların istehsalını artıran "Petkim" neft-kimya kompleksinin 2020-ci il üzrə ümumi gəlirində daxili satışların payı 67%-ə çatıb.\nİndex.az SOCAR-a istinadən xəbər verir ki, "Petkim" qlobal bazarlarda baş verən bütün çətinliklərə və məhsul portfelindəki məhsulların orta qiymətinin azalmasına baxmayaraq, əməliyyat gəlirliliyini 2019-cu illə müqayisədə 21% artırmağa müvəffəq olub.\nMəlumata görə, Türkiyənin ən böyük sənaye holdinqi "SOCAR Türkiyə"nin törəmə şirkəti olan "Petkim" qlobal pandemiyaya görə üzləşdiyi çətinliklərə və portfelindəki məhsulların qiymətinin dollar ifadəsində orta hesabla 20% azalmasına baxmayaraq, 2020-ci ildə gəlirlərini əvvəlki ilə nisbətən 21% artıraraq 1,9 mlrd. lirəyə çatdırıb.\n"Bu uğurun qazanılmasına məhsuldarlıq, rəqəmsallaşma, məzənnə və faiz riskləri ilə maliyyə vəsaitlərinin düzgün idarə olunması, əməliyyat xərclərinin optimallaşdırılması, dövriyyə kapitalının effektiv idarəçiliyi və "Star" NEZ-lə istehsalın inteqrasiyası mühüm təsir göstərib", - məlumatda deyilir.\n"Petkim"in əldə edilən maliyyə uğurlarında "Star" NEZ-lə inteqrasiyalı istehsalın həyata keçirilməsi ilə yanaşı, məhsuldarlıq və rəqəmsallaşma istiqamətində atılan addımların da böyük təsiri olub. Faiz və məzənnə riskləri ilə maliyyə vəsaitlərinin düzgün idarə olunması və əməliyyat xərclərinin optimallaşdırılması da əldə etdiyimiz nəticələrə müsbət təsir göstərdi. İstehsal prosesinin təkmilləşdirilməsi və effektiv xidmət proqramlarının icra olunması nəticəsində iş günlərimizin sayı maksimuma çatıb. Bu addımlar 2020-ci ildə xalis mənfəəti 14% artıraraq 1,1 mlrd. lirəyə, əməliyyat gəlirliyini isə 1,9 mlrd. lirəyə çatmasında mühüm rol oynayıb.


Generallarla bağlı yazılanlar qara piardır » Bizim analoqumuz yoxdur!\nGenerallarla bağlı yazılanlar qara piardır\nAnaloq.az 23-03-2016, 01:04\nSon zamanlar kütləvi informasiya vasitələrində (əsasən internet saytlarında) müxtəlif dövlət məmurları barədə məlumatlar yayılır. Bu gün oxuduğum məqalədən sonra bu məlumatların bir çox hallarda həqiqəti əks etdirdiyi barədə şübhələrim yarandı. Söhbət 10 mart 2016 - cı il tarixdə saat 11-44 də miq.az-da edilən "Generalla bağlı ilginc iddia: Hərbi xidmətdə olmayıb" başlıqlı məqalədən gedir. Məqalənin sonunda gundelik-baku.com saytına istinad edilmişdır. Heç kimi şər və böhtanda günahlandırmaq istəmirəm. Mətbuat işçilərindən xahiş edərdim ki, yoxlanılmamış məlumatları yazmaqla, öz reytinqlərini artırmağa cəhd göstərməsinlər. Bildirmək istəyirəm ki, Bağırov Şahin Soltan oğlunu 1981 - ci ilin avqust ayının axırlarından tanıyıram. Keçən əsrin 70-80-ci illərində çoxlu Azərbaycan övladları Respublikadan kənarda təhsil almağa göndərilirdi. Xalq arasında "inoqornıy" təhsil (Иногороднее образование) deyilirdi. Mən və Bağırov Şahin həmin azərbaycanlı gənclərin sıralarında olmuşuq. Voronej Dövlət Universitetinin İqtisad fakultəsində bir yerdə oxuyub, eyni gündə diplom işimizi müdafiə etmişik. Səhv etmirəmsə, onun diplom işinin mövzusu, "yüngün sənaye müəssisələrində məhsulun keyfiyyətinin artırılması" ilə bağlı idi. Bildirmək istərdim ki, o təhsil aldığı dövrdə müvəffəq qiymətlər almışdır. Bağırov Şahin Soltan oğlu tələbəlik illəri dövründə Universitetimizin Xolzunova küçəsi ev №42 ünvanında yerləşən 6№-li yataqxanasınin 67 və 85 №-li otaqlarında yaşamışdır. Tələbə Yataqxanasının 85-№li otağında iki il bir otaqda qalmışıq. Universitetin klassik (yunan-roma) güləşi bölməsində birgə məşq etmiş yarışlarda iştirak etmişik. Yuxarıda sadaladığım faktları Voronej Dövlət Universitetində 80-cı ıllərdə təhsil alan bütün tələbələr, Voronejin digər ali təhsil müəssisələrinin tələbələrinin əksəriyyəti də təsdiqləyə bilər. Bu mənim Şahin Bağırovun Voronej Dövlət Universitetinin bitirdiyini şübhə altına qoyanlara cavabımdır.\nSağ tərəfdə- Şahin Bağırov -32 il öncə cəkilən şəkil-1984-cü il\nRusiya Gömrük Akademiyasının "Gömrük işi” fakültəsini bitirməsi barədə onu deyə bilərəm ki, yaxın bir dost kimi onun qiyabi təhsil aldığını bilirdim. İkinci ali təhsil və namizədlik diplomunun alınmasını yaxın dostlarımızın (Voronej Dövlət Universitetinin keçmiş məzunlarının) dairəsində qeyd etmişik.\nHərbi xidmətlə əlaqədar bildirmək istərdim ki, Voronej Dövlət Universiteti nəzdində hərbi kafedra mövcud olub. Bütün sağlam və hərbi xidmətə yararlı tələbələr həftədə bir gün hərbi kafedrada dərs keçiirdilər. Bizim fakultənin tələbələrindən T-12 tank əleyhinə toplar üzrə zabit hazırlayırdılar. İqtisad fakultəsində oxumuş, hərbi kafedrada 2-4 - cü kurslar ərzində dərs keçən hər bir tələbə 4-cü kursdan sonra 45 gün ərzində Qorkiy vilayətinin (İndiki Nijniy Novqorod) Volodarskiy rayonu, Mulino qəsəbəsində yerləşən poliqon-hərbi hissədə kurslar keçirdi. Universiteti bitirdikdən sonra hər bir məzuna leytenant rütbəsi verilər və o ehtiyatda olan zabit sayılırdı. Hərbi kafedralar Azərbaycanın bir çox alı məktəblərində də olub. Bu da hərbi xidmətlə bağlı cavabımdır.\nFikrimcə, məqalə qərəzli, bəlkə də sifarişlə yazılıb. Şahin Bağırov barədə məlumatlar Azərbaycan Respublikası Gömrük Komitəsinin saytından götürülüb. Həmin saytda Şahin Bağırovun tərcümeyi halından məqalədə verilməyən məlumatı nəzərinizə çatdırıram;\n"BMT-nin Avropa İqtisadi Komissiyasının Nəqliyyatla bağlı Gömrük Məsələləri üzrə İşçi Qrupunun sədr müavini olmuş, BMT-nin Avropa İqtisadi Komissiyası tərəfindən idarə olunan "BYD (Beynəlxalq Yük Daşımaları) kitabçası (BYD Konvensiyası 1975-ci il) tətbiq edilməklə yük daşımaları haqqında gömrük konvensiyası”nın İnzibati Komitəsinin sədr müavini, sonradan sədr vəzifəsində fəaliyyət göstərmişdir. "BYD (Beynəlxalq Yük Daşımaları)” kitabçası (BYD Konvensiyası 1975-ci il) tətbiq edilməklə yük daşımaları haqqında gömrük konvensiyası”nın İcra Şurasına 3 (üç) dəfə üzv seçilmişdir.\n2014-cü ildə BMT Avropa İqtisadi Komissiyası tərəfindən idarə olunan "Sərhədlərdə yüklərin nəzarətdən keçirilməsi şərtlərinin razılaşdırılması haqqında" Beynəlxalq Konvensiyanın (1982-ci il) İnzibati Komitəsinin sədri vəzifəsinə seçilmişdir."


Ruslar Ermənistanda “İsgəndərin buynuzu”nu niyə nümayiş etdirdilər? – Təhlil\n23 Sentyabr 2016 - 19:52\nRuslar Ermənistanda “İsgəndərin buynuzu”nu niyə nümayiş etdirdilər? –Təhlil\nErmənistanın müstəqilliyinin 25 illiyinə həsr olunmuş hərbi paradda Rusiya istehsalı olan “İsgəndər-M” operativ-taktiki raket sisteminin nümayiş olunması çöx böyük rezonansa səbəb olub. Bütün bu müzakirələrə və mübahisələrə baxmayaraq, rəsmi Moskva susmağa üstünlük verir. Yerevanda da “İsgəndər-M” operativ-taktiki raket sisteminin nümayiş olunması ilə bağlı məsələyə tam aydınlıq gətirmək isəmirlər.\nRusiyanın bəzi ekspertləri isə idda edirlər ki, Ermənistana verilən, çox güman ki, “İsgəndər-E” raket kompleksidir.\nBu kompleks “İsgəndər-M”dən çox fərqlənir. “İsgəndər-E” ixrac edilən modifikasiyadır. Rusiya “İsgəndər-M”i Ermənistana sata və ya verə bilməz. Çünki bu, Moskvanın üzərinə götürdüyü beynəlxalq öhdəliklərin pozulması anlamına gələr. 300 km-dən artıq vuruş məsafəsi olan raket kompleksinin münaqişə iştirakçısı olan dövlətlərə satılması beynəlxalq öhdəliklərin pozulması deməkdir. Bu, hərbi paradda nümayiş olunan “İsgəndər”in Rusiya hərbi bazasına məxsus olduğu şübhələrini artırır.\n“İsgəndər” operativ-taktiki raket sisteminin özəllikləri\nÖz tərəfimizdən qeyd edək ki, “İsgəndər” operativ-taktiki raket sistemləri düşmənin müdafiəsinin dərinliklərində müxtəlif hədəflərin məhv edilməsi üçün istifadə oluna, eyni zamanda taktiki nüvə başlığı daşıya bilər. “RİA Novosti”nin məlumatına görə, bu ilin fevralına qədər Rusiya Silhalı Qüvvələrində “İsgəndər” operativ-taktiki raket sistemləri ilə 6 raket briqadası təchiz olunub. Bu raket sisteminin bir çox üstünlükləri var. İlk növbədə radilokasiya sistemlərinin raketi aşkar etməsi imkanları məhduddur. Çünki yer səthinə çox yaxın uçmaq imkanlarına malikdir. Yer səthindən 6 km hündürlükdə hərəkət edir. Bu raketi havada vurmaq da çox çətindir, ona görə ki, sabit trayektoriya ilə uçmur. Uçuş traektoriyasını hesablamaq qeyri-mümkün olur. Bütün uçuş boyu raketi idarə etmək mümkündür.\nBu raketləri hədəfə yönəltmək üçün kəşfiyyat təyyarəsinin, pilotsuz uçan aparatların, yaxud adi kəşfiyyatçının ötürdüyü koordinatlar, məlumatlar, şəkillər və s. yetərlidir. Raketlər hədəfləri vurmaqda çox yükək dəqiqliyə malikdir. “İsgəndər – M” 500 km uzaqlıqdakı hədəfi 2 metr xəta ilə məhv edir. Proqram təminatı sırf Rusiya istehsalıdır. Bu ilin yanvar ayında Rusiya KİV-də bu raketlər “ələkeçməz raket qisas alanı” kimi təqdim edilib. Qeyd olunub ki, Kalininqrad şəhərindən bu raketlə Berlindəki hökumət kvartalını asanlıqla vurmaq olar…\n“İsgəndər – M”-in briqada komplekti 51 maşından ibarətdir. Bura 12 buraxılış qurğusu, 12 nəqliyyat, 11 komanda-qərargah, 14 təchizat və 1 texniki xidmət maşını, 1 informasiya hazırlığıl məntəqəsi və s. daxildir.\nRusiya hərbi ekspertləri , “İsgəndər” operativ-taktiki raket sistemlərini ABŞ-ın Polşa və digər Avropa ölkələrində, Cənubi Koreayda raket əleyhinə müdafiə sistemləri yerləşdirməsinə layiqli cavab kimi dəyərləndirirlər. “İsgəndər – M” raket sisteminin Kalininqradda və Leninqrad vilayətində yerləşdirilməsi ABŞ Konqresində müzakirələrə səbəb olmuşdu. Bu müzakirələrdə qeyd olunurdu ki, Rusiya bütün Avropanı nişangahda saxlayır.\nErmənistandan əvvəl “İsgəndər – M” raket sisteminin Azərbaycana ən yaxın yerləşdiyi məntəqə Rusiyanın Cənub Hərbi Dairəsində, Həştərxan vilayəti idi. Gürcüstanla 2008-ci ilədki “5 günlük” müharibə zamanı Rusiya ordusunun 630 saylı əlahiddə divizonu “İsgəndər – M”lə Poti və Qoridəki hədəflərə iki dəfə atəş açmışdı.\n“İsgəndərin buynuzu var, buynuzu”\n“İsgəndər” operativ-taktiki raketlər sistemlərinin Ermənistana verilməsi və yaxud nümayiş olunması əslində prinsipial əhəmiyyət kəsb etmir. Əsas diqqət çəkən bu raketlərin məhz Yerevanda nümayişi idi. Əsas sual da, Rusiyanın niyə indiki məqamda bu addımı atmasıdır.\nŞübhəsiz ki, bu məsələdə yalnız Azərbaycan əsas rol oynamır. Rusiya qorxulu silahını Cənub cinahında da NATO məkanına daha yaxın məntəqədə yerbəyer etdiyini göstərmək istəyir. Kreml ustalıqla çox yaxşı məqam da seçib. Buna ən çox etiraz etməli olan Türkiyə üçün Kremlin dəstəyi indiki mərhələdə vacibdir. Buna görə, Ankara sözdə də, əməldə də təmkinini qorumağa çalışacaq. Baxmayaraq ki, Ermənistan sərhəddindən “İsgəndər – M”lə “İncirlik” hərbi bazasını da vurmaq olar. Azərbaycanın da imkanları əvvəlki illərlə müqayisədə azdır. Xüsusən iqtisadi resurslar baxımdan, eyni zamanda mövcud siyasi konyukturda ruslara müqavimət potensialı böyük deyil.\n“İsgəndər”in Yerevanda nümayiş etdirməklə ruslar özləri üçün digər mühüm vəzifəni də həll etməyə çalışırlar. Kreml onun icazəsi olmadan Qarabağ cəbhəsində hərbi əməliyyatların başlamasını önləməyə çalışır. Ruslar həm Azərbaycana silah satmaqla, həm də Ermənistanı silhalandırmaqla hər iki tərəfdə elə hərbi potensial yaratmağa çalışrlar ki, müharibənin necə dağıdıcı olacağı Bakı və Yerevanda hamı üçün aydın olsun. SSRİ ilə ABŞ arasındakı “soyuq müharibə” strategiyası Cənub Qafqazda kiçik miqyasda tətbiq olunur. Nə qədər paradoksal olsa da, yüksək səviyyədə silahlanma həm də, çəkindirici amil kimi çıxış edir. Görünür, aprel döyüşlərindən sonra Moskvada o qənaətə gəliblər ki, Kremlin zəhmi artıq status-kvonu saxlamaq, itaət üçün yetərli deyil. Məhz buna görə, Ermənistanda “İsgəndər buynuzunu” göstərdilər. Ruslar çalışırlar ki, Cənub Qafqazda maraqlı olan bütün tərəflər hansı havanı çalsalar da, “İsgəndərin buynuzu var, buynuzu” səsi eşidilsin…\nRusiyanın bütün şərtlərdə Ermənistanı himayə etməsi, Azərbaycanın bütün jestlərinə baxmayaraq, bu siyasətdən əl çəkməməsi və s. ilə bağlı isə artıq yazmaq mənasını itirib. Görünən dağa nə bələdçi… Onsuz da hamı bilir ki, “İsgəndərin buynuzu var, buynuzu”…


Baş məşqçi: “Neftçi” ilə oyunadək vəziyyəti düzələcək | Sia.az\nBaş məşqçi: “Neftçi” ilə oyunadək vəziyyəti düzələcək\nİdman - 30.10.2016 21:22 - Oxunma sayı: 1707\n“İnter” baş məşqçisi Zaur Svanadze mətbuat konfransı keçirib. O, jurnalistlərin Topaz Premyer Liqasının 10-cu turunun bugünkü “İnter” – “Sumqayıt” matçı (3:1) ilə bağlı sualları cavablandırıb.\n- Yaxşı oyun oldu. 3 xal qazandıq. Oyuna yaxşı başlamadıq. Erkən qol buraxdıq. Ancaq sonradan toparlanaraq, qələbə qazanmağı bacardıq. Bu qələbəni Rəşad Qasımova (klubun bugünlərdə istefa verən prezidenti – red.) həsr edirik. Qarşıda bizi “Neftçi”ylə oyun gözləyir. Həmin matçda da qalib gəlməyə çalışacağıq.\n- Hiss olunurdu ki, komanda prezidentini qələbəylə yola salmaq istəyir. Rəhbərliyin dəyişməsi “İnter”in oyununa təsir etməyəcək ki?\n- Təbii ki, Rəşad Qasımovun istefası futbolçulara az da olsa, təsir edir. Ancaq onlar meydana çıxanda oyun barədə düşünürlər. Həm futbolçular, həm də məşqçilər peşəkardırlar. Bugünkü oyunda sübut etdilər ki, rəhbərlikdəki dəyişiklik oyunumuza təsir etməyəcək.\n- “Qəbələ”ylə bu meydandakı oyunda rəqibin iki futbolçusu zədələnmiş və siz meydançanın vəziyyətindən narazı qalmadığınızı bildirmişdiniz. Bu gün isə sizin futbolçu Rauf Əliyev bu meydançada zədələndi. Hələ də meydançadan razısınız?\n- Meydançamız idealdan uzaq olsa da, oynamaq olar. O ki qaldı Raufa, o, “Kəpəz”lə görüşdə də zədələnmişdi. Biz ona istirahət vermək istəsək də, bu gün özü meydana çıxmaq istədi. Ümid edirəm ki, “Neftçi”ylə oyunadək vəziyyəti düzələcək.\n- Ağabala Ramazanovun oyunundan razı qaldınız?\n- Ağabala Ramazanov bu gün birinci hissədə yaxşı təsir bağışlamadı. Ancaq ikinci hissədə fəallaşdı. Onun bu gün meydanda ən yaxşılardan olmasıyla razıyam.\n- Bu gün Nizami Hacıyev iki qola imza atdı. Sizcə, o, millidə oynamağa hazırdır?\n- Nizami də ikinci hissədə yaxşı oynadı. Məncə, millinin məqşçilər korpusu onun barəsində düşünə bilər. Qarşıda “Neftçi”ylə oyunda da izləyə bilərlər. Mənim komandam üçün tam hazırdır. O ki qaldı milliyə, buna yığmanın məşqçiləri qərar verməlidir.\n- Təbii ki, “Qarabağ” və “Qəbələ”nin bu yerdə qərarlaşması gözlənilən idi. Ancaq “İnter”in uzun müddət 3-cü pillədə qərarlaşacağını gözləmirdim. Məncə, mübarizə hələ irəlidədir. “Neftçi”, AZAL, “Kəpəz” və “Sumqayıt”ı da yaddan çıxarmaq olmaz.


Sumqayıtlı rejisorun tamaşası Şamaxıda | SUMQAYITXEBER.COM\nSUMQAYITXEBER.COM > MƏDƏNİYYƏT > Sumqayıtlı rejisorun tamaşası Şamaxıda\nSumqayıtlı rejisorun tamaşası Şamaxıda\nMüəllif: sumqayitxeber.com • Tarix: 11 Mart 2016 • Baxış sayı: 741 dəfə • Şərh yoxdur\nAkademik Milli Dram Teatrının kollektivi Şamaxıda “Anamın kitabı” tamaşası ilə çıxış edib. Teatrın mətbuat xidmətindən APA-ya verilən məlumata görə, nümayiş olunan səhnə əsəri rayon rəhbərliyi və tamaşaçılar tərəfindən maraqla qarşılanıb.\n“Anamın kitabı” tamaşasının quruluşçu rejissoru H.Ərəblinski adınaSumqayıt Dövlət Musiqili Dram Teatrının baş rejissoru, əməkdar artist Firudin Məhərrəmov, quruluşçu rəssamı Ülviyyə Zərbəliyeva, musiqi tərtibatçısı Həmid Kazımzadədir.\nTamaşanın əsas ideyası Vətənə, xalqa, ana dilinə sadiq olmağa çağırışdır. Əsərdə müxtəlif dövlətlərə meyli olan ziyalıların səhv yol tutduqları tənqid olunur. ”Anamın kitabı” tamaşası yüksək ideyasına və dərin məzmununa görə də böyük tərbiyəvi əhəmiyyət daşıyır.\nFırıldaqçılığın yeni forması- Şəbəkə marketinqi (64 2 22 62) - 21,796 baxış


Fərəc Quliyev:Türkiyədəki seçim Azərbaycan üçün də önəmlidir » davam.az - BÜTÖV AZƏRBAYCAN ADINA!\n07.06.2022 [15:22] - Xəbərlər, Siyasət, Özəl xəbər, Fərəc Quliyev\nTürkiyədə 2023-cü ildə prezident və parlament seçkiləri keçiriləcək. Seçimlərə bir il qalsa da, növbəti prezidentin kim olacağı Türkiyənin siyasi gündəminin əsas mövzusuna çevrilib. Artıq iqtidar düşərgəsinin namizədi bəllidir.\nBelə ki, Türkiyənin hazırki dövlət başçısı Rəcəb Tayyib Ərdoğanın prezidentliyə namizədliyi AKP və MHP-nin təmsil olunduğu Xalq Alyansı tərəfindən irəli sürülüb. Müxalifət partiyaları isə hələlik öz namizədlərini açıqlamayıblar.\nTürkiyədə gedən seçki müzakirələri ölkəmizdə də diqqətlə izlənilir.\nBəs, Azərbaycanın müxalifət partiyaları qardaş ölkənin prezidenti postunda kimi görmək istəyirlər? Onlar Ərdoğanı, yoxsa müxalifətin təqdim edəcəyi vahid namizədi dəstəkləyirlər?\nModern.az bu suala cavab almaq üçün partiya rəhbərləri arasında sorğu keçirib.\nMilli Dirçəliş Hərəkatı Partiyasının sədri Fərəc Quliyevin sözlərinə görə, Türkiyədəki seçim Azərbaycan üçün də önəmlidir:\n“Doğrudur, seçki daxili məsələdir. Türkiyə xalqının seçimi kim olacaqsa, Azərbaycanda həmin şəxsi qəbul edəcəyik. Əlbəttə, Ərdoğanın şansı çoxdur. Həm də Dövlət Bağçalı ilə ittifaqdadır, yəni Milliyyətçi Hərəkat Partiyası Ərdoğana dəstək verəcək. Bu baxımdan onun qələbə qazanmaq şansı böyükdür”.\nPartiya sədri qeyd edib ki, Ərdoğanın xarizması, bölgədə yaratdığı yeni reallıqlar, fərqli xüsusiyyətləri, ölkəmizə olan münasibəti ölkəmizdə ona qarşı xüsusi münasibət formalaşdırıb:\n“Ərdoğanın siyasi kursu təkcə Türkiyənin yox, eyni zamanda Türk Dövlətləri təşkilatına üzv ölkələrin hamısının mənafeyinə uyğundur. Onun yarımçıq qalmış bir sıra işləri var. Qara dənizdəki Vətən projesi, istər Suriya-İraq məsələsi, istərsə də Qafqazla bağlı siyasəti buna nümunə ola bilər. Hesab edirəm ki, Ərdoğanın yaxşı komandası var. Onun gələn ilki seçkilərdə qalib gəlməsini arzulayıram”.


Mürsəlat surəsi, 1-19-cu ayələrinin təfsiri\n« Quranda inkarçılara edilən təbliğdə göstərilməli olan üslub ilə bağlı ayələrin…\nHaqqə surəsi, 41-52-ci ayələrinin təfsiri »\nHörmətli Adnan Oktarın 3 avqust 2013-cü ildəki söhbətindən Mürsəlat surəsi ilə bağlı izahları.\nADNAN OKTAR: Mürsəlat surəsi, şeytandan Allaha sığınaram, Rəhman və Rəhim olan Allahın adıyla: “Bir-birinin arxasınca göndərilənlərə and olsun” (Mürsəlat surəsi, 1) Onlar Kimdir? Peyğəmbərlər. Kimdilər? Hz. Mehdi (ə.s) və hz. İsa Məsih (ə.s)-dır. Bir-birlərinin ardınca gəlirlər.\n“And olsun şiddətlə (kökündən qoparıb sovuraraq) əsənlərə.” (Mürsəlat surəsi, 2) Hz. Mehdi (ə.s) nə edəcək? Dəccaliyyəti kökündən qoparıb sovurub atacaq, inşaAllah.\n“And olsun yaydıqca yayanlara .” (Mürsəlat surəsi, 3) Hz. Mehdi (ə.s) İslamı bütün dünyaya var gücüylə yayacaq. Yaydıqca yayacaq. Allah ona bu imkanı verəcək. Budur televiziya, internet, hər cür imkan.\n“And olsun ayıranlara.” (Mürsəlat surəsi, 4) Allah darvinizmin, materializmin, imanın fərqini yaxşıca, hz. Mehdi (ə.s) vəsiləsiylə göstərir və ayrıseçkilik çox güclü olur. Allah ayırdıqca ayırır. Yəni küfrlə İslamı, nurla qaranlığı bir-birindən yaxşıca ayırır Allah.\n“And olsun vəhyi çatdıranlara“ (Mürsəlat surəsi, 5) Yəni, öyüd-nəsihət çatdıranlara. Hz. Mehdi (ə.s) nə edəcək? Zikri çatdıracaq. Öyüd çatdıracaq. Hər yerdə təbliğ edəcək. Gecə-gündüz Allahı zikr edəcək.\n“Üzr diləmək və ya qorxutmaq üçün (xəbərdar etmək üçün).” (Mürsəlat surəsi, 6) Hz. Mehdi (ə.s) da gecə-gündüz insanları xəbərdar edəcək. Günahı və əskikliyi də ortadan qaldırmağa çalışacaq. Üzr-yəni pis olan şeylərdir. Məsələn, nə var? Sevgisizlik, mərhəmətsizlik, ədalətsizlik, terror var. Hz. Mehdi (ə.s) nə edəcək? Bu üzrləri aradan qaldıracaq və insanları xəbərdar edəcək. Haqqı və gözəlliyi göstərəcək.\n“Sizə vəd edilən vaqe olacaq.” (Mürsəlat surəsi, 7) Bu nə deməkdir? İslam birliyidir. Hz. Mehdi (ə.s)-ın zühuru, hz.İsa Məsihin zühurudur.\n“Ulduzlar sönəcəyi vaxt,” (Mürsəlat surəsi, 8) Diqqət edin, Allah dərhal qiyamət əlamətlərinə keçir. Deməli, hadisələr qiyamətlə, qiyamət əlamətləriylə əlaqədardır.\n“Göy yarıldığı zaman” (Mürsəlat surəsi, 9) Diqqət edin, dərhal hz. Mehdi (ə.s)-dan sonra məhz bunlar olacaq. Dərhal sonra. Dərhal sonra qiyamətin əlamətləri başlayır. “Göy yarıldığı zaman.”\n“Dağlar, parça-parça olub dağılacağı (toz kimi havaya sovrulacağı) zaman” (Mürsəlat surəsi, 10)\n“Peyğəmbərlərə möhlət veriləcəyi zaman” (Mürsəlat surəsi, 11)\n“(Bu,) Hansı günə qədər möhlət verilmişdi?” (Mürsəlat surəsi, 12) “Hansı gün üçün təxirə salınmışdı?” deyir Allah.\nAllah ayədə:“Haqla batili ayırd ediləcəyi günə qədər.” (Mürsəlat surəsi, 13) -deyir. Yəni, “Buna görə mən dünyanı gözlətdirmişəm”-deyir. Qiyamətin qopmağına yaxın bilirsiniz ki, hz. Mehdi (ə.s) vəsiləsiylə qiyamət uzadılır, təxirə salınır. “Hansı gün üçün təxirə salınmışdı?”-deyir Allah. Bu təxirə salınmağa da diqqət çəkir. Təxirə salınma ilə əlaqədar hədis yalnız hz. Mehdi (ə.s) ilə bağlıdır. Qiyamətin təxirə salınmağı ilə bağlı başqa heç bir hədis yoxdur. Allah yalnız: “Övladlarımdan hz. Mehdi (ə.s)-ın zühurundan əvvəl qiyamətin vaxtını təxirə salacağam”-deyir və “Mənim övladlarımdan hz. Mehdi (ə.s) çıxacaq”-deyir və bununla bağlı çoxlu hədis var. Bir daha deyirəm, yalnız hz. Mehdi (ə.s)-a aid hədislərdə təxirə salmaqdan bəhs edilir. Quranda da bir təxirə salmaqdan bəhs edilir. Allah buyurur: “(Bu, qiyamət) Hansı gün üçün təxirə salınmışdı? (Mömini müşrikdən, haqlını haqsızdan) ayırma günü üçün” təxirə salınmışdı.\n“Sən Ayırd etmə gününün nə olduğunu bilirsənmi?” (Mürsəlat surəsi, 14)\n“(Qiyaməti) yalan sayanların o Gün vay halına!.” (Mürsəlat surəsi, 15)\n“Biz, əvvəlkiləri həlak etmədikmi?” (Mürsəlat surəsi, 16) -deyir Allah. Yəni, Fironları, Nəmrudları, Dəccalları, Hitleri, Mussolinini.\n“Sonrakıları da onlara qatacağıq.” (Mürsəlat surəsi, 17)\n“Biz günah sahibləri ilə belə davranırıq.” (Mürsəlat surəsi, 18) Məsələn, indiki dəccallar da, Misirdəki dəccalar da, Suriyadakı dəccallar da, onların davamçıları olaraq o dəccalların arxasınca gedərlər .\n“O gün, yalanlayanların vay halına.” (Mürsəlat surəsi, 19)-deyir Allah.


İslamda pirlər, ocaqlar, fal və cadu » 3w.LeGenD.Az | Əfsanə olmaq istəyən bizimlədi... | Eurovision 2013, Geyimler, sac duzumleri, mentiq, aforizmler, animasiyalar, sekiller, avatarlar, menali sozler, maraqli, dadli tortlar, mp3, video\nDini bayramlarda insanlar məscidlərlə yanaşı, pirlər, ocaqlar, övliyaların qəbirlərinə də üz tuturlar.Bu məkanların İslama nə dərəcədə aidiyyəti var? Bunu dini yerlər adlandırmaq olar, yoxsa mövhumatçılıq?\nBəzi gənc qızlar 1 manat nəzir qoyandan sonra qəbrin üstündən bir ovuc buğda götürüb cüt-cüt yerə atır, yerdə qalan buğdanın cüt, ya tək olmasından asılı olaraq niyyətinin yerinə yetib-yetmədiyini müəyyənləşdirirlər. Kompleksin həyətində olanlardan biri “ulu babamın qəbrinə nəzir qoy” deyib bizi başqa qəbrin üstünə aparır. Deyir ki, seyidin öz əli ilə yazdığı Quranın altından keçirdim, kimi xeyir-dua almaq olar. O, babasının qəbrinin üstünə qəndi yapışdırmaqla niyyət tutmağı da təklif edir. “Təcili foto” xidməti isə 2 manata pirin qapısı önündə şəkil çəkdirib aparmaq imkanı verir. İçəridə, həmçinin müxtəlif dini əşyalar, göz muncuqları, təsbehlər də satılır.\nM.Heydərov deyir ki, Peyğəmbərin Mədinədəki məzarı da ziyarətgaha çevrilib və təriqətindən asılı olmadan hər bir müsəlman oranı ziyarət edir. Odur ki, bunun İslama zidd olduğunu demək düzgün deyil.\nS.Rəhimlinin sözlərinə görə, əslində ziyarətgahları insanlar özləri müsbət enerji ilə təmin edir. Elə buna görə də belə yerlərdə bəzən möcüzə adlandırıla biləcək hadisələr baş verir:\nS.Rəhimli pirlərdə ağaca qara ip bağlayıb niyyət etməyin düzgün olmadığını söyləyir. Hətta 1 manat pul qoyanda kiminsə “ağa inciyər, 2 manat qoy” deməsi kimi neqativ halların da olduğunu deyr.\n27 iyun 2013 13:51\n27 iyun 2013 10:37\n26 iyun 2013 21:00\n26 iyun 2013 19:50\n26 iyun 2013 18:53\nALLH razi oslun\n26 iyun 2013 18:30\n26 iyun 2013 16:36\ncoxxxxx sag olunnnnn\n26 iyun 2013 15:24\n26 iyun 2013 15:11\noxudum ama bezen pirleriindee mocuzeleri insan heyatinda boyuk olur..twkler\n26 iyun 2013 14:55\n26 iyun 2013 14:51


Akaki Çxenkeli — Vikipediya\nAkaki Çxenkeli (1874-1959) — Gürcü marksist dövlət xadimi, Zaqafqaziya Demokratik Federativ Respublikasını yeganə baş naziri.\nXüsusi Cənubi Qafqaz Komitəsi daxili işlər komissarı\n22 mart, 1917 — 24 noyabr, 1917\nZaqafqaziya Demokratik Federativ Respublikası baş naziri\n9 aprel 1918 — 26 may 1918\nGürcüstan Demokratik Respublikası daxili işlər naziri\n26 may 1918 — noyabr 1918\nGürcüstan Sosial-Demokrat Partiyası\nXoni, Tiflis quberniyası\n5 yanvar 1959\n1.1 Fevral inqilabından sonra\n1874-cü ildə Tiflis quberniyasının Xoni şəhərində, əsilzadə ailəsində doğulmuşdur. Kiyev Universiteti, Berlin Universitetində və Londonda təhsil almışdır. Hüquqçu və ədəbiyyatçı idi. 1898-ci ildə sosial demokratiya hərəkatına qoşuldu və 1903-cü ildə menşevik oldu. Rusiyada 1905-1907-ci illər inqilabında iştirak etmiş və həbs olunmuşdur. Rusiya imperiyası IV Dövlət Dumasına Batum oblastından, Qars oblastından və Suxumi diyarından seçilmişdir.\nFevral inqilabından sonraRedaktə\n24 iyul 1880-ci ildə Suxumidə Makrine Turkia ilə evlənmişdir. 1 iyul 1905-ci ildə oğlu Aleksi (1904-1985) doğulmuşdur. Uşka Çxenkeli və Kita Çxenkelinin böyük qardaşıdır. 2005-ci ildə nəvələri Tamara və Qivi Mixail Saakaşvilidən ölkələrinə qayıtmaq üçün icazə istəmişdilər.\nFransanın "Ləyaqətə görə" hərbi ordeni ilə mükafatlandırılmışdır.\n↑ Géorgie et France : Akaki Tchenkéli (1874-1959), homme d'Etat transcaucasien\nMənbə — "https://az.wikipedia.org/w/index.php?title=Akaki_Çxenkeli&oldid=5514812"


4 mindən çox adam sığorta ilə əməliyyat olunub - Sigortalı Azerbaycan\nEv İcbari Tibbi Sigorta 4 mindən çox adam sığorta ilə əməliyyat olunub\n4 mindən çox adam sığorta ilə əməliyyat olunub\nSığortalı Azərbaycan xəbər verir ki, tətbiq edilən icbari tibbi sığorta hesabına bu il 4445 nəfər özəl klinikalarda əməliyyat olunub.\nAgentlikdən bildirilib ki, bu ilin ilk 3 ayında TƏBİB-in tabeliyindəki dövlət tibb müəssisələrində aparılması mümkün olmayan əməliyyat və xidmətlərlə bağlı özəl tibb müəssisələrinə 4 445 şəxs yönləndirilib. Onlardan 215 nəfəri uşaqlar olub.\n1 792 pasiyentə angioqrafiya xidmətləri göstərilib\nHəmçinin 1 167 nəfər ürək-damar cərrahiyyəsi, 703 nəfər oftalmologiya, 231 nəfər urologiya, 193 nəfər nevrologiya/neyrocərrahiyyə, 95 nəfər digər sahələr, 60 nəfər travmatologiya, 47 nəfər ümumi cərrahiyə, 21 nəfər LOR, 6 nəfər ginekologiya və doğuş üzrə əməliyyat olunub. Koxlear implantasiya və endoprotezləşdirmə əməliyyatı keçirən pasiyentlərin sayı isə müvafiq olaraq 31 nəfər və 99 nəfərdir.\nƏvvəlki məqalə A-Qroup Sığorta Gəncədə\nNövbəti məqalədə“Meqa Həyat Sığorta”-dan tələbələrə böyük fürsət


“Qarabağda tikinti-bərpa işləri sürətlə görülür. İşlərin sürətinə təsir edən amil həmin ərazilərin Ermənistan tərəfindən minalanması ilə bağlıdır. Hərbi əməliyyatlar ötən ilin noyabrın 10-da başa çatsa da, faktiki olaraq Ermənistan Azərbaycana qarşı mina müharibəsi aparır. Minalanmış ərazilərin xəritəsini isə təqdim etmək istəmirlər”.\nBu sözləri Publika.az-a millət vəkili Elman Nəsirov deyib.\nDeputat bildirib ki, Ermənistanın bu hərəkəti müharibə cinayəti kimi qiymətləndirilir: “Bu əməlinə görə Ermənistan tərəfi məsuliyyət daşıyır. Ermənistan 30 il ərzində Azərbaycan tərəfinə çox böyük həm maddi, həm də mənəvi zərər vurub. Həmin zərərin hesablanması prosesi gedir, bu məsələyə beynəlxalq tərəfdaşlar da cəlb olunub ki, Ermənistan beynəlxalq məhkəmədə cavab verəcək və təzminat ödəməli olacaq. Həmçinin hansı xarici şirkət bu prosesdə iştirak edibsə, həmin şirkətlər də məsuliyyət daşıyacaqlar. Bütün bu işlər gedir və ölkə başçısının da qeyd etdiyi kimi, bizim bir nömrəli rəqibimiz zamandır. Hazırda zaman və sürətlə bu məsələlərin həyata keçirilməsi bir nömrəli işimizdir”.\nMillət vəkili qeyd edib ki, Qarabağın bərpası və yenidən qurulması ilə bağlı işlər Prezident İlham Əliyevin hər zaman diqqətindədir və Hacıqabula səfəri çərçivəsində Azərbaycan Televiziyasına müsahibəsində də bu məsələlərə toxunub: “Dövlət başçısı yeni şəraitdə, yeni dövrdə Azərbaycanın atacağı addımlara diqqəti cəlb etdi. Cənab Prezident hələ YAP-ın yeddinci qurultayında söyləmişdi ki, biz artıq yeni dövrə daxil olmuşuq. Yeni dövrdə qarşımızda dayanan bir nömrəli məsələ işğaldan azad olunmuş ərazilərimizin bərpası və yenidən qurulması ilə bağlıdır. Bunun üçün siyasi iradə və resurslar var. İlkin olaraq 2,2 milyard manat vəsait ayrılıb. Eyni zamanda, beynəlxalq tərəfdaşlarımızın da bu prosesə cəlbi reallaşmaqdadır. Hazırda əsas məsələ bu ərazilərin bərpası ilə bağlıdır.\nPrezident vurğuladı ki, ilk növbədə o ərazilərin bərpasından söhbət gedir ki, onlar infrastruktura yaxın olsunlar. Bu baxımdan Ağdam, Füzuli və Cəbrayıl ərazilərinin bərpasına ilkin mərhələdə başlanması nəzərdə tutulur. Həmçinin dövlət başçısı qeyd etdi ki, Zəngilan rayonununda üç kənddə - Birinci Ağalı, İkinci Ağalı və Üçüncü Ağalı kəndlərində “ağıllı kənd” layihələri reallaşdırılacaq ki, Qarabağın siması bütünlükdə dəyişəcək. Sözün əsl mənasında məhz 21-ci əsrin kəndinə və 21-ci əsrin şəhərinə çevriləcəklər. Artıq bir sıra mühüm strateji əhəmiyyətli layihələrə start verilib. İlk növbədə Füzuli Beynəlxalq Hava Limanının tikintisinə başlanıb, işlər gedir. Yaxın perspektivdə Zəngilanda və Laçında da hava limanlarının inşasına başlanacaq. Magistral yolun tikintisi aparılır. Şuşaya zəfər yolu çəkilir. Eyni zamanda, digər istiqamətlərdə də avtomobil yollarının bəzilərinin tikintisinə başlanıb, bəzilərində isə hazırlıqlar gedir. Bütün bu proseslər sürətlə və uğurla aparılır”.